ئەبوبەکر کاروانی: لە کابینەی پێنجەمدا هەموان هەستیان بە مەترسییەکان دەکرد\nYou are at:Home»تەوەر»هەواڵ»تایبه‌ت»ئەبوبەکر کاروانی: لە کابینەی پێنجەمدا هەموان هەستیان بە مەترسییەکان دەکرد\nBy nuche.net on\t 2019/04/03 تایبه‌ت, تەوەری نوچەنێت\nکەسایەتی سیاسی و ئەندامی پێشووی سەرکردایەتی یەکگرتووی ئیسلامی، وه‌زیر له‌كابینه‌ی پێنجه‌می حكومه‌تی كوردستان، ئەبوبەکر کاروانی، لە دیمانەیەکی تایبەت بە نوچەنێت، باس لە ئاڵۆزییە سیاسییەکان دەکات و رایدەگەیەنێت، مەترسی لەسەر ئەزمونی هەرێمی کوردستان هەیە، به‌پێویستی ده‌زانێت بەرپرسان بە بەرپرسیارێتییەوە مامەڵە بکەن و هەست بەو مەترسییە بکەن.\nنوچەنێت: تاچەند مەترسی پەرتەوازەیی زیاتر هەیە لە کوردستان\nئەبوبەکر کاروانی: بەبڕوای من لەبەرئەوەی کێشەکان قوڵتربوونەته‌وه، بێ متمانەیی گەیشتۆتە ئاستێکی خراپتر لە جاران، بۆیە دەبێ حساب بۆ ئەوە بکەین، کە ئاستی پەرتەوازەییەکە زیاتر بێت، بەتایبەت کە خۆمان دەزانین مەترسی ئەوەهەیە هەندێ لە وڵاتانی هەرێمی و هەتا بەغداو هەندێ هێز، دەستوەربدەنە ئەو مه‌ترسییانه‌ی كه هەیە بیانەوێ رەهەندی نوێی گەورەتریان پێ ببەخشێ.\nئێمە ئێستا لە دۆخێکداین، کە هێزەسیاسییەکان، یان هێزە گرنگە بنەڕەتییەکان متمانەیان بەیەکتر لاواز بووە. هەروەها ئامرازی ململانێکان گۆڕاون بۆیە مەترسییەکان زیاتر بوون.\nنوچەنێت: هۆکاری ئەو پەرتەوازەییە چییە ؟ وەکو جەنابیشت دەڵێی مەترسی زیاتر چاوەڕێ دەکرێ.\nئەبوبەکر کاروانی: بەبڕوای من رەگ و ریشەی لەو دابەشبوونەوەیه کە لەناو شۆڕشەکانی کورددا دروست بووە، سنورێکی بۆدانەنراوە لەهەر ئەڵقەو سەردەمێكی مێژووی کورددا. لەدوای ئەو مێژووەوە دابه‌شبوونه‌كه بەجۆرێک لە جۆرەکان خۆی پیشان دەداته‌وه، ئێستاش یەکێک لە ئەڵقەکانی ئەو ململانێ مێژووییەیە، لە ١٦ی ئۆکتۆبەرەوە بەچاوی خۆمان دەیبینین، کە هێزە سیاسییەکان لە رێی گفتوگۆی سیاسییەوە، یان بڵێین لەرێی نمرە دانان و پلەی سیاسی بۆ یەکترەوە دەیانەوێ سزای یەکتر بدەن. دەیانەوێ دیدە تایبەتییەکانی خۆیان بسەپێنن و دۆخێکی نوێ بخوڵقێنن.\nپێوەری نوێ بیهێننە کایەوە بۆ دابەشکردنی دەسەڵات و نفوز لەهەرێمی کوردستاندا، هەموو ئەوانەش لە چوارچێوەی نەبوونی دەستور و دامەزراوەی نیشتیمانی هه‌یمه‌نه‌ی حزبی سه‌رچاوه‌ی گرتووه، هەمووئەوانە کە یەکدەگرنەوە مەترسییەکان گەورەتردەبن.\nنوچەنێت: چۆن لە هەوڵەکانی کاراکردنەوەی پۆستی سەرۆکی هەرێم وهەمواری یاسای سەرۆکایەتی دەڕوانی بەبێ یەکێتی، ئایا یەکێتی نایەتەوە پێشەوە یان پارتی و گۆران دەیانەوێ بەبێ یەکێتی ئەو کارە بکەن؟\nئەبوبەکر کاروانی: نەبوونی یەکێتی خراپە، لەبەرئەوەی کاتی خۆی باسمان دەکرد یەکێک لەو یاسایانەی، کە رەهەندی دەستورییان هەیە یاسای سەرۆکایەتی هەرێمە، ئەسڵ وایە هەموو هێزە سیاسییەکان بە تەوافق ئەو یاسایە هەموار بکەنەوە. لەدەرەوەی تەوافوق هەموارکردنەوەی یاساکە لەجیاتی ئەوەی ببێتەوە چارەسەری کێشەکان دەبێتەوە سەرچاوەی کێشەکان.\nلەبەرئەوە لە هەموو حاڵەتەکان خەتاکە هەرچۆنێک بێ، یان کێ بەشی کەم و زۆری بەرکەوێ کاردەکاتە سەر پرەنسیپەکە. ئەو یاسایانەی کە رەهەندی نێشتیمانییان هەیە ئەسڵ ئەوەیە، کە بەتەواقف و هاودەنگی نیشتیمانی هەمواربکرێنەوەو دابڕێژرێنەوە.\nنوچەنێت:هیچ مەترسییەک لەسەر دۆخی هەرێمی کوردستان دەبینی؟\nئەبوبەکر کاروانی: بەش بەحاڵی خۆم هەتا پاشماوەکانی شەڕی ناوخۆ لە کوردستان لە ئارادابن، هەست بە مەترسی دەکەم، کە لانی کەم لەسێ خاڵدا خۆی دەبینێتەوە:\nیەکەم: پاشماوەکانی دووئیدارەیی.\nدووەم، بوونی چەکداری حزبی، کە هێزەکانی حەفتاو هەشتان.\nسێیەم: پەیوەندی هەرێمایەتی لەدەرەوەی بازنەی حکومەتی هەرێمی کوردستانەوە.\nهەتا ئەم سێ ئەگەرە لە ئارادابن، بە دڵنیاییەوەو دەبێ لە دۆخی ئاسایشدا هەست بەمەترسی بکەین، لەبەرئەوەی لە دۆخی ئاساییدا، ناهێڵن پرۆسەی دووبارە بیناکردنەوەی هەرێم بەگویڕەی پێوسیت بچێتە پێشەوە. چ جای لەکاتی قەیران و بێ متمانەیی و بوونی ئیرادەی دەستوەردان لە هەرێمی کوردستان.\nنوچەنێت: کاتێک کابینەی پێنجەم پێکهات، دۆخەکە هەندێک پێچەوانەی ئێستا بوو. دووئیدارەیی هەبوو و هەوڵی یەکخستنەوەی دەدرا، ئێستا یەک ئیدارەیەوە دەڵێن، دووئیدارەدروست دەبێت. بەرێزت لەو کابینەیە وەزیربوویت و ئاگاداری هەوڵەکانی، بۆیە دەپرسین چی وایکرد کابینەی پێنجەم لە بەدیهێنانی یەک ریزی تا ئاستێکی باش سەرکەوتوو بێت؟\nئەبوبەکر کاروانی: ئەو کابینەیە نموونەبوو بۆ کورد و بۆ عێراقیش، سەرەتایەک بوو دوای شەڕی ناوخۆ و دوای لێکدابڕانێکی زۆر و دوای ئاڵوگۆڕ لە عێراقدا، هاتبووە کایەوە.\nکورد هەستی بە قۆناغێکی نوێ دەکرد، بۆیەکەمجار بوو لە هەرێمی کوردستاندا حکومەتێکی یەکگرتوو بەدی بێ، خودی دروستبوونی حکومەتێکی هاوبەش بە دەستکەوت دەزانرا، کەش و هەوای کابینەکە کەشوهەوایەکی ئیجابی بوو، بەو ئاراستەیە بوو کە رۆژ بەرۆژ هەنگاو بنێ بەرەو بەتەواوەتی سەرخستنی ئیرادەو ئیدارە لە هەرێمی کوردستاندا.\nبەڵام بەداخەوە دوای ئەو کابینەیە حزبە سیاسییەکان بەتایبەتی پارتی و یەکێتی، ئەوەندە نەچوونە پێشەوە، کە کۆتایی بە پاشماوەی قۆناخی رابردوو بهێنن، بۆیە ئەوەی ئەو کابینەیە بناخەی بۆ دانا وردەوردە دوای ئەوە ئیزافەی تری بەدوادانەهات.\nئومێدەکان گەورەتر نەبوون، کە بتوانرێ بڕیارێکی ئازایانە بدا بۆ کۆتاییهێنان بە ئاسەوارەکانی شەڕی ناوخۆو ناکۆکی نێوماڵی کورد کە دەیان ساڵە بەردەوامە.\nنوچەنێت: پەیوەندی ئێوە وەک وەزیرەکان و سەرۆکی کابینەی پێنجەم چۆن بوو، تا چەند ئەو پەیوەندییە هاوکاربوو لە ئاساییکردنەوەی دۆخی ئەوکاتەی هەرێمی کوردستان؟\nئەبوبەکر کاروانی: بەراورد بەو دابڕانەی، کە چەندین ساڵ بوو لە بەینی حزبەکان بەتایبەت یەکێتی و پارتی هەبوو، پەیوەندییەکی باشبوو، ئومێدی لێدەکرا رۆحیەتێکی باش بۆ ئیشکردنی بەتیم هەبوو.\nبەڵام هەمووشیان وەزیرەکانی پارتی و یەکێتی هەستیان بە مەترسییەکان دەکرد، کە دەبێ قۆناخەکە بچێتە ئاستێکی ترەوە، بەڵام حزبەکان لە سنوریكی دیاریکراو زیاتر رێگەیان پێنه‌دەدان.\nلە هەموو حاڵەتێكدا کەشوهەوای نێو ئەنجوومەنی وەزیران و وەزیرەکان بەگشتی، کەشوهەوایەکی ئیجابی بوو، وا ئیشیان دەکرد کە لەداهاتوو دۆخەکە بەرەو باشتربچێ.\nنوچەنێت: لە بەدیهێنانی یەکڕیزی سەرۆکوەزیر دەتوانێ رۆڵی هەبێ؟ لە کابینەی پێنجەم ئەو رۆڵە چۆن هەڵدەسەنگێنی؟\nئەبوبەکر کاروانی: سەرۆکوەزیران بەدڵنیاییەوە دەتوانێ رۆڵێ هەبێ، یەکەم لە کەمکردنەوەی هەستیاریە حزبییەکانی دەرەوەی حکومەت لەناو حکومەتدا، هەروەها لە دروستکردنی لانی کەم و مەعقولی ژیانی ئیشکردن بە تیم و نەگوێزانەوەی کێشەکانی دەرەوەی حکومەت بۆ ناو حکومەت.\nئەگەرچی ناتوانێ بەسەرهەمووکێشەکاندا سەرکەوێ لەبەرئەوەی مەکتەب سیاسییەکانی حزبەکان و سەرۆکی حزبەکان، بەتایبەت یەکێتی و پارتی بڕیار دەدەن چیبکەن و چێ نەکەن. تەنانەت چەند کێشە بۆ حکومەت دروست بکەن و چەند کارئاسانی بۆبکەن.\nبەڵام لە هەموو حاڵەتێکدا سەرۆکی حکومەت و حکومەت دەتوانێ رۆڵێکی ئیجابی بگێڕی، یارمەتی یەکێتی و پارتی و حزبەکانی تریش بدات بەوەی، کە زەمینەی گفتۆگۆیەکی باشتریان بخاتە بەردەم، هەستیارییان لەنێوانیاندا کەم بکاتەوە، تا بەچاوێکی گەشبینی زیاترەوە بڕواننە کارکردن و بێ متمانەیی نێوانیان کەمتربێتەوە.\nدەبێ بشزانین حکومەت ئەگەرچی ناتوانێ لەبەرئەوەی کۆنتڕۆڵی بارودۆخەکەی لەبەردەستدا نییە، کۆنتڕۆڵی نیشتیمان و هێزە چەکدارەکانیشی بەتەواوی لەبەردەستدا نییە، بۆیە ناتوانێ بەتەواوی رۆڵی خۆی ببینێ. بەو جۆرەی کە لەدۆخێکی ئاساییدا پێویستە، بەڵام دەتوانێ رۆڵێکی یارمەتیدەر بگێڕێ، بۆ کەمکردنەوەی کێشەکان لەهەرێمی کوردستان و لێك تێگەیشتن قوڵ بکاتەوە.\nنوچەنێت: ئایا لە کابینەی پێنجەم سەرۆکوەزیران ئەو رۆڵەی هەبوو؟\nئەبوبەکر کاروانی: سه‌رۆكی حكومه‌ت دەیویست ئەو رۆڵەی هەبێ، بەدڵنیاییەوە نەیدەتوانی هەمووی ئەوەی کە پێویستە بیکات، بیكات، لەبەرئەوەی ئاسایش و هێزە چەکدارەکانی لە ژیر دەست و کۆنترۆڵیدا نەبوو.\nلە هەموو حاڵەتێکدا ئەو رۆحیەتەی پیشان دەدا، کە دەیویست رۆڵێکی وابگێڕی، رەنگە لە هەندێ رووشەوە توانیبێتی ئەو رۆڵە بگێڕێ، ئه‌گه‌ر لە هەندێ رووی ترەوە نەیتوانیبێت، ئه‌و رۆڵه ببینێت هۆكار ئه‌وه بووه، كه دەسەڵاتی راستەقینە لای حزبەکان بوو لە هەمووروویەکەوە، بەتایبەتیش بەدەستەوە گرتنی دەرامەتەکان و ئاراستەکردنی روداوەکان.


10:38 - 18/9/2020\nمەسرور بارزانی، سەرۆکی حکومەتی ھەرێمی کوردستان رایگەیاند: گەشبینم، کە دەتوانین لەگەڵ حکومەتی فیدراڵی بگەین بە رێککەوتنی کۆتایی.\nسەرۆکی حکومەتی ھەرێمی کوردستان لە دوو تویتدا به زمانی ئینگلیزی نووسیویەتی: ناکۆکیەکانمان لەگەڵ حکومەتی عێراق زۆرن و کیشەی ئێستا نین و دەمێکە ئەو کێشانە ھەن. ئێمە دەمانەوێت دڵنیایی بگەرێنینەوە بۆ ھاوبەشی ستراتیژی نێوانمان.\nمەسرور بارزانی گوتی: پەیوەندییە بنیادنەرەکانی نێوان ھەولێر و بەغدا گرنگن بۆ سەقامگیری ناوچەکەمان و بۆ بەغداش.\nسەرۆکی حکومەتی ھەرێمی کوردستان ئاماژەی بەوەکردووە، ھەرچەندە بەربەستەکان زۆرن، بەڵام ئێمە تیمێکی دانوستانی بەھێز و ھەمەلایەنەمان لە حکومەتی ھەرێم پێکھێناوە و یەکگرتووە لەسەر ئەو ئەرك و مەبەستە.\nمەسرور بارزانیمەسرور بەرزانی سەرۆکی حکومەتڕێکەوتنی هەرێم و بغدادسەرۆکی حکومەتی هەرێمی کوردستان\n4 + 7 چەند ئەکات؟


عێراق دەستدەکات بە بنیاتنانەوەی عەننە دوای چەند رۆژێکی کەم لە ئازادکردنی\nئەم شارەی پارێزگای ئەنبار هەوڵی چڕی بنیاتنانەوە بەخۆیەوە دەبینێ لەلایەن حکومەتی خۆجێییه‌وه بەپاڵپشتی حکومەتی فیدراڵی.\nهێزە ئەمنیەکانی عێراق چاودێری خاڵێکی پشکنین دەکەن لە عەننەی پارێزگای ئەنبار بۆ بەجێهێنانی ئاسایش لە شارەکەدا. [خاوەنی وێنە: پەیجی فەیسبوکی قەزای عەننە]\nدەستبەجێ کە دەنگی تەقە کپبوو و هێزەکانی عێراق عەننەیان لە رێکخراوی "دەوڵەتی ئیسلامی" (داعش) گرتەوە، زنجیرەیەك چالاکیی بنیاتنانەوە دەستیپێکرد بۆ چاککردنەوەی خزمەتگوزاریەکانی ئەو شارەی پارێزگای ئەنبار.\nئازادکردنی عەننە لە 21 ئەیلول، تەنیا دوو رۆژ دوای دەستپێکردنی هێرشی ئازادکردنەکە، دوایئەوەهات کە هێزەکانی عێراق پێشڕەوییانکرد لە ئۆپەراسیۆنێکی گەورەدا بۆ وەدەرنانی داعش لە بەشی ئەوپەڕی رۆژئاوای وڵاتەکە.\nئازادکردنی خێرای عەننە نەبووە هۆی خاپورکردنی زۆری ژێرخانی شارەکە، بەرپرسانی عێراق وتیان، بەڵام هۆشداریی ئەو زیانانەیاندا کە ئەنجامدراوە دوای چەندین ساڵ لە فەرمانڕەوایی داعش.\nپلانێكی دوو قۆناغی بۆ بنیاتنانەوە\nئەندامی ئەنجومەنی پارێزگای ئەنبار، تەها عەبدولغەنی، وتی دەستبەجێ کە عەننە ئازادکرا دەسەڵاتی خۆجێیی پلانێکی دوو قۆناغیی بنیاتنانەوەی دەستپێکرد.\nعەبدولغەنی بە دیارونای وت: "قۆناغی یەکەم پێکدێت لە پاککردنەوەی شارەکە لە پاشماوه‌ی تەقەمەنییه‌كانی [داعش]."\nوتیشی یەکە ئەندازیارییە سەربازیەکان پێشتر دەستیانكردووه بە کار بۆ لابردنی مین و تەقەمەنی و ئاماژەشی دا بەوەی شکانی خێرای گروپەکە رێگریلێکردوون لە پیسکردنی هەموو شارەکە بە پاشماوەی نەتەقیو، جگە لە ژمارەیەك بینای حکومی.\nقۆناغی دووەم بریتییە لە چاککردنەوەی خزمەتگوزاریەکانی وەك ئاو، کارەبا، گواستنەوە و بەرهەمێنانی نەوت دوای ئەنجامدانی ئامارگیری لەسەر زیانەکان.\nسەرۆکی لیژنەی ئەمنی لە ئەنجومەنی پارێزگای ئەنبار، موشتاق تالیب، وتی پارێزگاکە لیژنەیەکی تایبەتی پێکهێناوە بە سەرۆکایەتی جێگری پارێزگار، عەلی فەرحان، کە سەردانی شارەکەی کرد دوای چەند رۆژێك لە ئازادکردنی.\nوتیشی فەرحان بە یاوەریی لێپرسراوانی ئاو، هاتوچۆ، ئاوەڕۆ و دەسەڵاتدارانی شارەوانی زیانی شارەکەیان هەڵسەنگاندووە.\nچاککردنەوەی تۆڕی پەیوەندیەکان و رێگاکان\nتالیب وتی زۆبەی خۆبەخشانی رێکخراوەکانی کۆمەڵگەی مەدەنی و کەرتی تایبەت بەڵێنیاندابوو پاڵپشتی له هەوڵه‌كانی بنیاتنانەوە بکەن لە شارەکەدا هەر کە لە داعش پاککرایەوە.\nوتیشی خەڵك بە پەرۆشه‌وه‌ن بۆ دەستپێکردنەوەی ژیانی ئاسایی لە شارەکەدا.\nهەروەها وتی: "زۆربەی زیانەکان بەر دەزگا حکومییه‌كان کەوتوون کە داعش هەوڵیدا تێکیانبشکێنێ لەماوەی فەرمانڕەواییدا و کاتێكیش لە شارەکە کشایەوە."\nوتیشی لەگەڵ ئەوەشدا ژێرخان و قوتابخانەکان لە بارودۆخێکی باشدا ماون بە بەراورد بە شارەکانی تری عێراق کە لە داعش ئازادکراون.\nتالیب وتی: "کارکردن دەستپێدەکات بەپێی لیستێک بۆ ئه‌وله‌ویه‌ته‌كان کە تیایدا خزمەتگوزارییە گرنگەکان لەسەرەوەن، لەنێویاندا ئامرازه‌كانی په‌یوه‌ندی بۆئەوەی دانیشتوان بتوانن دەنگیان بگاتە ئەوانەی دەرەوەی شارەکە دوای چەند ساڵێك لە دابڕان."\nوتیشی دوایئەوە ئه‌و رێگا سەرەکییه‌ی عەننە و حەدیسە بەیەکەوە دەبەستێتەوە نۆژەندەکرێتەوە بۆ ئاسانکاریی جموجۆڵی ئەو بارهەڵگرانەی خۆراك و دەرمان دەگوازنەوە.\nهەروەها وتی کارکردن بەردەوامە بۆ چاککردنەوەی کارەبای گشتی کە ئێستا کارەبا لەلایەن مۆلیدە ئەهلیەکانەوە دابینکراوە کە بەو سوتەمەنیە کاردەکەن کە حکومەت دابینیکردووە.\nتالیب وتی هەروەها بەهێزکردنی ئاسایشیش گرنگە بۆ بنیاتنانەوەی عەننە.\nوتیشی ئەمه‌ش مانای جێگیرکردنەوەی هێزی ئەمنی و پۆلیسی خۆجێییە لەم شارە تاڕادەیەك گەورەیەدا کە لانیکەم پێویستی بە هێزێکی پۆلیسی بەهێزی 500 کەسی هەیە.\nفەرماندەی حەشی عەشایەری لە قەزای بەغدادی، شێخ قەته‌ری سه‌مەرمەند، وتی هەموو شارەکە لە ئێستادا ئەمینە، سوپاس بۆ هێزە ئازادیکەرەکان و هێزی عەشایەری و پۆلیسی نێوخۆیی.\nسەمەرمەند بە دیارونای وت ئەو هێزانە چاودێریی بنیاتنانەوەی شارەکە دەکەن.\nوتیشی ئەوان یارمەتیدەر بوون بۆ بەدەستهێنانی سەقامگیری بە سەپاندنی قەدەغەکردنی هاتوچۆی خەڵکی ناوچەکە لەکاتی شەڕی ئازادکردندا لەجیاتی رێگەدان پێیان بۆ بەجێهێشتنی شارەکە.\nهەروەها وتی ئەوە یارمەتیدەربووە بۆ دەستپێکردنەوەی ژیانی ئاسایی بە هەنگاوی خێراتر چونکە ئەو کارمەندە حکومیانەی کە شارەزان لە چاککردنەوەی خزمەتگوزاریەکاندا لە شارەکە هەڵنەهاتوون.\nخوێندکارانی عەننە دوای داعش دەگەڕێنەوە بۆ خوێندنگە\nیەك مانگ دوای ئەوەی داعش لەو شارەی پارێزگای ئەنبار دەرکرا، بە سەدان خوێندکار گەڕاونەتەوە پۆلەکانیان و دۆخی ئەمنی باشتربووە.\nعێراق کاردەکات بۆ چاککردنەوەی پردە زیانپێگه‌یشتووه‌كانی موسڵ\nحکومەت پلانێکی دوو قۆناغی جێبەجێدەکات بۆ چاککردنەوەی پردەکانی ئەو شارەی پارێزگای نەینەوا بەپاڵپشتی دارایی کۆمەکبەخشانی نێودەوڵەتی.


ئەوانەی لە خەودا کێشەی هەناسەدانیان هەیە لەبارن بۆ خەمۆکبوون\n2019-10-14 [01:39 AM]\nتوێژینەوەیەکی نوێی پزیشکانی کۆریا دەریخستووە ئەوانەی لەکاتی خەودا گرفتی هەناسەدانیان هەیە زیاتر لەبارن بۆ تووشبوون بە گرفتە دەروونییەکان.\nلە توێژینەوەکەدا کە لە جۆرناڵی جاما بڵاوکراوەتەوە پزیشکان پەیوەندییان دۆزیوەتەوە لەنێوان گرفتی هەناسەدان لە خەودا و تووشبوون بە خەمۆکی و دڵەڕاوکێ.\nد. جانگ کیم، پرۆفیسۆری یاریدەدەر لە زانکۆی کێنت و سەرپەرشتیاری توێژینەوەکە دەڵێت: بەشێکی زۆری خەڵکی لەکاتی خەودا کێشەی هەناسەدانیان هەیە ئەگەر ئەمە چارەسەر نەکرێت جگە لە کاریگەرییە جەستەییەکان بەڵکو کاریگەرییەکانی لەسەر دەروونی کەسەکەش دەردەکەون.\nتوێژینەوەکە لەسەر 985 کەس ئەنجامدراوە و بۆماوەی نۆ ساڵ بەدواداچوونیان بۆ کراوە و پزیشکان بۆیان دەرکەوتووە ئەوانەی لە شەواندا کێشەی هەناسەدانیان هەیە ئەگەری تووشبوونیان بە خەمۆکی و دڵەڕاوکێ سێ هێندە زیاترە.\nپزیشکانی توێژەر دەڵێن پێویستە توێژینەوەی زیاتر بکرێن بۆ ئەوەی هۆکاری سەرەکی پشت ئەم کاریگەرییە بدۆزرێتەوە.


دەربارەی ئێمە: ئەرکەکانمان | WordPress.org وۆردپرێس بەکوردی\nبە دیموکراسی کردنی بڵاوکردنەوە\nسەربەخۆیی بۆ دروست کردن. سەربەخۆیی بۆ گۆڕانکاری. سەربەخۆیی بۆ هاوبەشکردن.\nوۆردپرێس نەرمەکاڵایەکە نەخشەسازی بۆ کراوە بۆ، هەموو کەسێک، دڵنیادەکردنەوەی ئاسانی، کارامەیی، پارێزگاری، وە هەروەها ئاسان بۆ بەکارهێنان. بڕوامان وایە کە نەرمەکاڵایەکی مەزن پێویستە بە کەمترین ڕێکخستن کاربکات، بۆیە تۆ دەتوانی تیشک بخەیتە سەر بڵاوکردنەوەی چیرۆکەکەت، بەرهەمەکەت، یان خزمەتگوزارییەکەت بە خۆڕایی. نەرمەکاڵای وۆردپرێسە سادەکە ئاسان و پێشبینی کراوە بۆیە دەتوانی بە ئاسانی دەست پێبکەیت. هەروەها وۆردپرێس چەندین تایبەتمەندی بەتوانا بۆ گەشەکردن و سەرکەوتن پێشکەش دەکات.\nئێمە بڕوامان بە بەدیموکراسی کردنی بڵاوکردنەوە و ئەو سەربەخۆییە هەیە کە لەگەڵ سەرچاوەکراوەدا هاتووە . پشتگیری کردنی ئەم بیرۆکەیە کۆمەڵگایەکی گەورەیە لە خەڵک کە یارمەتی دەدەن و جێ دەستییان دەکەنەوە لەم پڕۆژەیە دا. کۆمەڵگای وۆردپرێس گشتگیر و هەمەلایەنە پێشوازی لەهەموان دەکات. تامەزرۆیی نووسەرانمان’ بەڕێوەبەری سەرکەوتنی وۆردپرێسە کە، پێ بە پێ، یارمەتیت دەدات بگەیت بە ئامانجەکەت.\nفێربە دەربارەی نەرمەکاڵاکە\nفێربە دەربارەی خەڵکەکە\nهاوبەشکارەکانی وۆردپرێس کاردەکەن لە سەرتاسەری جیهان، وە چەندین کاتژمێری بێشوماریان تەرخان کردووە بۆ دروستکردنی ئامرزێک کە بڵاوکردنەوە بە دیموکراسی دەکات. وۆردپرێس نەرمەکاڵایەکی سەرچاوە کراوەیە، خۆڕایی و بەبەهایە.\nفێربە لە بارەی وۆردپرێسەوە، لەکوێ’ بوو، وە بۆکوێ’ دەچێ.\nوردەکارییەکی زۆر هەیە. شان بەشانی تایبەتەکان بمێنەوە.\nزیاتر بزانە لەسەر کۆمەڵگا و بزانە چۆنە مامەڵە دەکەین.\nلۆگۆکان و گرافیکەکان\nوۆردپرێس مۆڵەت پێدراوە لە ژێر مۆڵەتی گشتی ئاشکرا(GPLv2 یان سەرووتر) کە چوار سەربەخۆیی کڕۆکیت پێدەبەخشێ. ڕەچاوی ئەمە بکە پێڕستی مافەکانی وۆردپرێس:\nبۆ بەکارخستنی پڕۆگرام بە هەرهۆیەک.\nبۆ لێکۆڵینەوە لەوەی چۆن پڕۆگرانەکە کاردەکات و بیگۆڕیت و وای لێبکەیت بەوجۆرە بێ کە دەتەوێ.\nبۆ دووبارە بڵاوکردنەوە.\nبۆ بڵاوکردنەوەی لەبەرگیراوەیەک لە وەشانە دەستکاریکراوەکەت بۆ ئەوانی تر.


هیران.. هەرێمی هەنار و ترێ – کوردی – RojNews.News\n20/11/2020 - 7:10:28 am\nشارەدێی هیرانی سەر بە شارۆچكەی شەقڵاوە لە پارێزگای هەولێر كە یەكێكە لە ناوچە گەشتیارییەكانی سنوورەکە، لە هەمان کاتدا بەرهەمێکی زۆری هەنار و ترێی هەیە كە بووەتە سەرچاوەی بوژاندنەوەی ئابوری شەقڵاوە.\nزۆرینەی باخەکانی هیران بە ڕەز و هەنار و هەنجیر چێنراوە، ساڵانە بڕێکی زۆر لە سرکە و دۆشای لێ بەرهەم دەهێنرێت، هەر ئەوەش سەرجنی گەشتیارانی زیاتر بۆلای خۆی ڕاکێشاوەو كاریگەری لەسەر بازاڕی شەقڵاوە دروستكردووە.\nترێی پایزە لە هیران\nهیران دەكەوێتە بناری چیای سەفین و تەنیا ٢١كم لە سەنتەری شارۆچكەی شەقڵاوە دوورە ، لە ١٨ گوند پێكهاتووە و ١٥ فەرمانگەی حكومی تێدایەو ڕێگای سلێمانی و ڕانیە بە هەولێر و شەقڵاوە دەبەستێتەوە.\nبەكر حاجی ئەحمەد لە هەشتاکانی تەمەنیدایە، ڕۆژانە چەند کاتژمێرێک دەچێتە ناو باخەکەی و کەم کەم ئازووقەی وەرزی زستان كۆدەكاتەوە، ڕەزەکەی ناوبانگی هەیە لە سنوورەکە، لەگەڵ ئەوەشدا نزیكەی هەزار بنە داری هەنار لە باخەکەیدا هەیە.\nبەكر حاجی ئەحمەد\nسەرباری ئەوەی هیران لەبارە بۆ كشتوكاڵكردن و باخداری، بەڵام زۆرینەی دانیشتوانەکەی مووچە خۆری حكومەتن، مام بەکر هۆکارەکەی بۆ ئەوە دەگەڕێنێتەوە کە بەرهەمی ناوخۆ نەبووەتە پێویستییەکی هەنووکەیی خەڵکی ناوچەکە پشتی پێ ببەستن.\nبەكر حاجی ئەحمەد-\nزوڵەیخا حەمەد ئەمین ژنێكی ماندوو نەناسەو لە شەستەکانی تەمەنیدایە، بەدیار مەنجێڵكەوە دانیشتوەو دووكەڵی ئاگری ئاگردانەكەی هێندەی ئاڵۆزی ڕۆژگاری ئێستا تەنگی پێ هەڵچنیوە و سەرقاڵی دروستكردنی سركەی هەنار و دۆشاوی ترێیە.\nزوڵەیخا حەمەد ئەمین\nزوڵەیخا پانتۆڵیکی کوردی لەبەرکردووە و لای ئاگردانەکە چۆڵ ناکات، نەوەک ڕەنجەکەی لە چرکە ساتێکدا ببێتەوە بە خووری و ئاگر تامی سرکە و دۆشاوەکەی تێک بدات.\nزوڵەیخا بەدیار ئاگردانەکەیەوە\nبەدیار ئاگری مەنجەڵەکەوە باسی لە ژیانی ڕۆژانەی خۆی بۆ دەکردین، وتی: “ئەگەرچی جاران لە ئێستا ماندووتر دەبووین، بەڵام ژیانمان خۆشتر بوو، جاران ئاسوودەتر بووین”.\nسرکە و دۆشاوەکەی زوڵەیخا لە بازاڕدا بەرناکەوێت، کڕیاری تایبەتی خۆی هەیەو لەگەڵ تەواوبوونی کارەکەیدا، رەنج و ماندووبونەکەی وەردەگرێت، بەڵام بەوتەی خۆی، ساڵی واش بووە کە جگە لە رەنج و ماندوبون، هیچی دیکەیان بۆ نەماوەتەوە.\nترێی ڕەشی پایزەی هیران\nئەو ئەگەرچی ماندووی دەستی ئەم ڕۆژگارە جەنجاڵەیە ، بەڵام هێشتا دەست بەرداری ئەو ژیانە قورسەش نەبووە و نایەوێت تام و بەرامەی بەرهەمە خۆماڵیەكانی لەسەر سفرە و خوانەکان بڕەوێنەوە.\nسوپای تورک دوو گوندی شەهبای تۆپباران کرد


هەفتەی رۆشنبیری و كۆمەڵایەتی لە سلێمانی بەڕێوەدەچێت\n3/2/2021 11:37 PM\nلە چوارچێوەی كارو چالاكیيەكانی پایتەختی رۆشنبیری سلێمانی، ئەمساڵ هەفتەی رۆشنبیری و كۆمەڵایەتی لە شاری سلێمانی بەڕێوەدەچێت.\nلە نووسینگەی وەزیری رۆشنبیری و لاوان لە شاری سلێمانی، كۆبوونەوەیەكی بەرفراوان لەنێوان بەرپرسی نوسینگەی وەزیرو بەڕێوەبەرەرەكانی سەر بە بەرێوەبەرایەتی رۆشنبیری و هونەری سلێمانی و بەرپرسی بەشی راگەیاندنی بەرێوەبەرایەتی رۆشنبیری و هونەری سلێمانی بەڕێوەچوو.\nلە كۆبوونەوەكەدا ئەیوب رۆستەم بەرپرسی نووسینگەی وەزیری رۆشنبیری و لاوان تیشكی خستەسەر پلان و چالاكيیەكانی هەفتەی رۆشنبیری و كۆمەڵایەتی سلێمانی، كە بڕیاروایە لە رۆژانی 25_3 تا 30_3_2021 بەردەوام بێت.\nسەبارەت بە دابینكردنی بودجە بۆ ئەم چالاكیە، ئەیوب رۆستەم بەرپرسی نوسینگەی وەزیری رۆشنبیری و لاوان لە سلێمانی وتی: لەو بودجەیەی بۆ پەرەپێدانی پایتەختی رۆشنبیری سلێمانی تەرخانكرابوو، بەشێكی دەستی پێوەگیرابوو، ئەم چالاكیەش لەسەر ئەو پارەیە ئەنجام دەدرێت.\nدەستپێكی چالاكیيەكان هەفتەی رۆشنبیری و كۆمەڵایەتی سلێمانی لە هۆڵی تەلاری شاری سلێمانی ئەنجامدەدرێت و دواتر دەگوازرێتەوە بۆ پاركی هەواری شارو چەند شوێنكی تری سلێمانی و چالاكیيەكانیش بریتین لە پێشكەشكردنی شانۆ، نمایشكردن و فرۆشتنی كتێب، هونەرو مۆسیقا، نمایشكردنی بەروبومی حۆماڵی، كردنەوەی پێشانگای هونەری، چالاكی منداڵان و چەندین چالاكی تر.\nهەر لەو كۆبوونەوەیەدا بەڕێوەبەرو بەرپرسی بەشەكانی سەر بە بەڕێوەبەرایەتی رۆشنبیری و هونەری سلێمانی چەندین پێشنیارو بەرنامەو پلانیان خستەڕوو بە مەبەستی دەوڵەمەندكردن و ئەنجامدانی چالاكی هەفتەی رۆشنبیری و هونەری سلێمانی.\nخاك - راگەیاندنی بەڕێوەبەرایەتی گشتی ڕۆشنبیری و هونەری سلێمانی


كورده‌كانی ئێران خۆپیشاندان ساز ده‌كه‌ن\nی مانگی شه‌ش ٢٣, ٢٠٠٥\nئه‌م گوتاره دیدووبۆچوونێكه له واشنتۆنه‌وه:\nزیاتر له هه‌زار ئێرانی بۆ به‌شداریكردن له هه‌ڵبژاردنه‌كانی سه‌رۆكایه‌تی ئێران خۆیان ناونوس كرد. له‌و كۆمه‌ڵه‌ش دوانزده كه‌سیان مافی خۆپاڵاوتنیان هه‌بوو، به‌ڵام هه‌شت له‌وانه‌ش له لایه‌ن ئه‌نجومه‌نی شورای نیگاهبانی هه‌ڵنه‌بژێراوه له لیستی كاندیده‌كان لابران.\nوه‌زیری ده‌ره‌وه‌ی ووڵاته یه‌كگرتووه‌كانی ئه‌مریكا، خانم كۆنده‌لیزا رایس ده‌ڵێت هه‌ڵبژاردنه‌كانی ئێران به‌ڕێوه‌چوو، كۆمه‌ڵێك كه‌سی ناهه‌ڵبژێراو بریاریاندا كێ خۆی كاندید بكات. سه‌دان كه‌سیش ڕێگه‌ی به‌شداربوونی نه‌درایه، ژنانیش هه‌ر به جارێك هه‌موویان بێ به‌ش كرابوون.\nعومه‌ر ئه‌لكنیزاده كه ڕێبه‌ری پارتێكی سیاسی قه‌ده‌غه‌كراوی كورده‌كانی ئێران ده‌ڵێت به‌شی زۆری كورده‌كانی ئێران به‌شداری هه‌ڵبژاردنه‌كه‌یان نه‌كرد. له هه‌ندێ له لادێكاندا كه دانیشتوانه‌كه‌ی له نزیكه‌ی هه‌زار ماڵ پێك دێن، سندوقه‌كانی بنكه‌ی ده‌نگدانه‌كانیان ته‌نها 50 ده‌نگی تیادا بووه. هه‌رچه‌ندێكه كه نزیكه‌ی 5000 كه‌س مافی ده‌نگدانی هه‌بووه.\nجه‌لال جه‌لالی زاده، ئه‌ندامێكی پێشووی په‌رله‌مانی ئێرانیه و یاریده‌ده‌ری موسته‌فا موعین بووه، یه‌كێكه له‌و كه‌سانه كه له‌سه‌ر لیستی كاندیده‌كانی سه‌رۆكایه‌تی ئێران لابراوه و ده‌ڵێت كورده‌كانی ئێران هۆی به‌جێیان هه‌یه بۆ ئه‌وه‌ی باوه‌ڕ به حكومه‌تی ئێرانی نه‌كه‌ن. له ماوه‌ی 27 ساڵی ڕابووردوودا و له‌ژێر سایه‌ی ڕژێمی كۆماری ئیسلامی ئێراندا، به داخه‌وه گه‌لی كورد زۆر به توندی سه‌ركوت كراون. ڕاپۆرتی مافه‌كانی مرۆڤی وه‌زاره‌تی ده‌ره‌وه‌ی ووڵاته یه‌كگرتووه‌كانی ئه‌مریكا ئاماژه ده‌دات به‌وه‌ی كه\nكورده‌كانی ئێران به به‌رده‌وامی به‌هۆی جیاوازیكردنی حكومه‌ته‌وه ئازاریان چێشتووه.\nله ساڵی 2004 دا، دوو چالاكی گێڕی سیاسی سه‌ر به پارتی قه‌ده‌غه‌كراوی كۆمه‌ڵه‌ی كوردستانی ئێران له سێداره دران. كورده‌كانی ئێرانیش له لایه‌ن هێزه‌كانی پاسه‌وانی سه‌ر به كاربه‌ده‌ستانی حكومه‌تی ئێرانی توندڕه‌وه هێرشیان ده‌كرێته سه‌ر. كورده‌كان شان به شانی ئازه‌رییه‌كان و عه‌ره‌به‌كانی ئه‌هوازه‌كان، حكومه‌تی ئێرانی ڕێگه‌یان پێ‌نادات به زمانی خۆیان بخوێنن. به سه‌ده‌ها كوردی ئێرانیش له‌م ماوه‌یه‌ی دواییدا له شاری مه‌هاباد له‌گه‌ڵ پۆلیس‌دا پێك هاتوون كاتێك به بۆنه‌ی هه‌ڵبژاردنی به‌ڕێز مه‌سعود بارزانی وه‌ك سه‌رۆكی هه‌رێمی كوردستانی عێران ئاهه‌نگیان گێڕاوه.\nجێگری یاریده‌ده‌ری وه‌زیری ده‌ره‌وه‌ی ئه‌مریكاش، ئیلیزابێت چێنی ده‌ڵێت پێویسته ئێران وه‌ك نمونه‌یه‌ك ته‌ماشای عێراق بكات و ڕێز له مافی كورده‌كان بگرێت. " ئێمه پشتگیرییه‌كی زۆر له‌و ڕۆڵه ده‌گرین كه كورده‌كان ئێستا له عێراقی نوێ‌دا ده‌یبینن. به بۆچوونی ئێمه، ئه‌وان ڕۆڵێكی زۆر كاریگه‌رییان له یارمه‌تیدانی دامه‌زراندنی حكومه‌تی نوێدا هه‌یه. ئێمه زۆر به توندی باوه‌ڕده‌كه‌ین كه نابێت كورده‌كانی ئێران به‌هۆی باوه‌ڕییان به ڕابووردووی نوژادی خۆیانه‌وه ده‌ستگیر بكرێن یاخود له سێداره بدرێن. ئێمه‌ش ده‌زانین كه‌وا ئه‌و چه‌شنه ڕه‌فتاره له ئارادایه.\nخانم چێنی له درێژه‌ی قسه‌كانیدا گوتی، ئه‌مریكا به توندی پشتگیری له مافه‌كانی هه‌موو كه‌مایه‌تیه‌كانی ئێران ده‌كات.


دەروازە:فیلم - ویکیپیدیا، ئینسایکڵۆپیدیای ئازاد\n(ڕەوانەکراوە لە دو:فیەوە)\nبەخێربێن بۆ دەروازەی فیلم!\nھەنووکە ٨٢١ وتار لە دەروازەی فیلمدا ھەیە.\nفیلمی ئینگلیزی، ئەمریکی و بەریتانی زیاتر...\nکەس لە پشیلە ئێرانییەکان ھەواڵی نییە\nوینی دە پوو\nیەکێک لە کۆنترین و یەکەمین فیلمەکانی مێژوو\n◄ پێڕستی فیلمەکان\n◄ داڕێژەکانی فیلم\n◄ دەرھێنەرانی فیلم\n◄ فیلمە ئەنیمەیشنەکان\n◄ فیلمە خەیاڵییەکان\n◄ فیلمە سێ ڕەھەندییەکان\n◄ فیلمە کۆمێدییەکان\n◄ فیلمەکان بە پێی چاند\n◄ فیلمەکان بە پێی چەشن\n◄ فیلمەکان بە پێی ساڵ\n◄ فیلمەکان بە پێی وڵات\n◄ فیلمەکان بەپێی بەرھەمھێنەر\n◄ فیلمەکان بەپێی تەکنۆلۆژیا\n◄ فیلمەکان بەپێی دەرھێنەر\n◄ فیلمەکان بەپێی زمان\n◄ فیلمەکان بەپێی ڕێکەوت\n◄ فیلمەکان بەپێی ستۆدیۆ\n◄ فیلمەکان بەپێی سەرچاوە\n◄ فیلمەکان بەپێی شار\n◄ فیلمەکان بەپێی کیشوەر\n◄ فیلمەکانی داھاتوو\n◄ کۆلکە-وتارەکانی فیلم\nنادر: «یەک ھۆکارم بدەرێ کە بۆچی دەبێت بچینە دەرەوەی وڵات؟»\nسیمین: «تۆ ھۆکارێکم بدەرێ کە بۆچی دەبێت بمێنینەوە؟»\nنادر: «من ھەزار ھۆکارت دەدەمێ.»\nسیمین: «یەکێکم پێ بڵێ.»\nنادر: «یەکەم باوکم، ناتوانم بەبێ باوکم بڕۆم. ھی تر بڵێم!»\nسیمین: «بەڵام دەتوانی ژنەکەت بەجێ بھێڵی!»\nنادر: «من کەی تۆم بەجێھێشتووە؟ تۆ منت ھێناوەتە دادگا، تۆ داوای جیابوونەوەت لێم کردووە.»\nسیمین: «جەنابی دادوەر باوکی نەخۆشیی ئەلزھایمەری ھەیە؛ ئەو ھەر دەزانێت کە تۆ کوڕی ئەویت؟»\nنادر: «من دەزانم کە ئەو باوکمە!»\n—جیابوونەوەی نادر لە سیمین\n« من ھەر شتێکی کە فێر بوومە لە دیتنی فیلمەکان بووە »\nپەرە بە وتاری سەرەکی بدە\nپەرە بە وتارەکانی ناو پۆلی فیلم بدە\nکۆلکە-وتارەکانی فیلم فراوان بکە بۆ ئەوەی وتاری فیلمەکان، ئەکتەرەکان و ...هتد دەوڵەمەندتر و بەسوودتر بن\nبیرۆکەت ھەیە؟ ڕەخنەت ھەیە؟ وتارێکی پوخت پێشنیاز دەکەیت؟ لێرە پێشنیازی بکە بۆ زیاتر بەرەوپێشبردنی دەروازەکە\nوەرگیراو لە «https://ckb.wikipedia.org/w/index.php?title=دەروازە:فیلم&oldid=702228»\nئەم پەڕەیە دواجار لە ١٦:٥٢ی ١٨ی تەممووزی ٢٠٢٠ نوێ کراوەتەوە.


قەرەنی قادری 14, 12, 2016\nبەپێی پێوەری باو لەناو جیهانی ڕۆژنامەوانیدا، ئەو كەسەی كە كار لەسەر ڕووداو، بەڵگە، وێنە و زانیاری دەكات و بیر و ڕای جیاواز سەبارەت بە ڕووداوێك كۆ دەكاتەوە و، بێلایەنانە و بەگوێرەی ئەخلاق و یاسای ڕۆژنامەوانی لە ئامرازەكانی ڕاگەیاندنی گشتیدا بڵاویان دەكاتەوە، ڕۆژنامەوانی پێ دەڵێن.\nدەكرێ لە سێ ڕوانگەوە سەیری ئەم واتایە بكرێت. یەكەم: ڕۆژنامەوان زانیاریی جۆراوجۆر و دەنگوباس كۆ دەكاتەوە و، لە كەرەسەكانی ڕاگەیاندندا بڵاویان دەكاتەوە.دووەم: بە ڕێگەی ئەم كاركردنەوە، مووچەی بژێویی خۆی دابین دەكات؛ واتە كاری فكری لە بەرانبەر مووچەدا. سێیەم: بۆ كارەكانی، دەبێ پشت بە ئەخلاقی ڕۆژنامەوانی، یاسا و پێودانگی ڕۆژنامەگەرییەوە ببەستێت، چونكە بەهێزترین چەكی ڕۆژنامەوان، ئەخلاقە؛ كە بەردەوام، دەبێ لە كاركردندا لەگەڵیدا بێت.\nمەبەست لە بێلایەنی ئەوەیە، كە ڕۆژنامەوان بەبێ ئەوەی دەستكاریی زانیاری و دەنگوباس بكات و بەبێ ئەوەی لاگیری، یان دژ بێت، ڕووداو یان زانیارییەكە بڵاو بكاتەوە. گشتلایەنی ئەوەیە كه بیر و ڕای جیاواز، بكاتە ناواخنی بابەت و ڕاپۆرتەكەی، بۆ ئەوەی بتوانێت وێنەیەكی تەواو و ماقووڵ لە ڕووداوەكە بگوازێتەوە. "وێنەیەكی چركەیی" لە ڕووداوێك، بەڵام لە قەبارەیەكی ڕێكوپێكدا، بە پایەموەرگر بدات.\nڕۆژنامەوانی حزبی، بەپێی ئەوەی کە ئەندامی حزبێکی سیاسییە، ئامرازی ڕاگەیاندنیشی، هەر سەر بە حزبەکەیتی. بۆ ڕۆژنامەوانێکی لەم چەشنە، چوارچێوەیەکی سیاسی و حزبی هەیە و، بەپێی پێوەر و پێودانگی حزبی، بەشی هەرە زۆری کارەکانی لە بواری، سیاسی، زانیاری و دەنگوباسدا، بڵاو دەکاتەوە.\nلە جیهانی ئەمڕۆدا، کە تەقینەوەی ئامرازی ڕاگەیاندنی گشتی، کۆمەڵێک کەرەسە و دەرفەتی نوێی هێناوەتە کایەوە، تەنانەت هاووڵاتیانیش ڕاستەوخۆ دەستیان بە کەرەسە کۆمەڵایەتییەکانی ڕاگەیاندن ڕادەگات، ئەمەیش جۆره قەیرانێکی بۆ ڕۆژنامەوانانی حزبی دروست کردووە.\nگەلێک جار ئەوەی کە لەو کەرەسانەدا بڵاو دەکرێنەوە، لە کەرەسەکانی ڕاگەیاندنی حزبیدا، یان بڵاو ناکرێنەوە، یان بەشێک لە زانیارییەکان سانسۆر دەکرێن. بوون و کاریگەریی ئامرازە نوێیەکان، هاوکات کە دەرفەتێکی باشە بۆ هاووڵاتیان، بەڵام لە هەمان کاتدا، کێشەخوڵقێنە بۆ کاری ڕۆژنامەوانیی حزبی. ململانێ لە نێوان پێوەر و پێوەدانگی ڕۆژنامەوانی و، ڕێسا و پێودانگی حزبی لە کاری ڕۆژنامەوانیدا، ئەو کێشەیەیە کە بەردەوام ڕۆژنامەوانی حزبی ڕووبەڕووی دەبێتەوە. ئەگەر جاران بە ڕۆژنامەی حزبێکی سیاسییان دەگوت: "زمانحاڵی حزب"، ئەمڕۆکە ڕایۆ، تەلەڤزیۆن، ماڵپەڕ و لاپەڕە ڕەنگاوڕەنگەکانیان لە فەیسبووک و تویتێردا، هەر هەمان ڕۆڵیان هەیە.\nچاکسازی لە ڕاگەیاندندا\nیەکێک لە ئەرکە هەرە گرینگەکانی ئامرازی ڕاگەیاندنی گشتی ئەوەیە کە، بە ڕێگەی هەواڵ و زانیاریی ئابووری، کۆمەڵایەتی، کەلتووری و سیاسییەوە هاووڵاتیان لێک گرێ دەدات، بەڵام ڕۆڵ و ئەرکی سەرەکیی ڕاگەیاندنی حزبی، بەر لە هەموو شتێک، ئه‌وه‌یه كه "هاوڕێ" و "هەڤاڵان"ی حزبی لە دەوری خۆیدا کۆ دەکاتەوە. گرینگترینی ئەو دەنگوباس و زانیارییانەیش کە پەیوەندییان بە حزبێکی سیاسییەوە هەبێت، لە کەرەسە جۆراوجۆرە حزبییەکاندا دەنگ و ڕەنگی هەیە. ئەمەیش دوو ئەرکی جیاواز چێ دەکات: لە یەکەمیاندا هاووڵاتیان بەپێی بۆچوون، هزر و داخوازیی خۆیانەوە ڕەنگاوڕەنگ و مینیاتۆرین؛ دوومیان کە حزبییە، یەکڕەنگی و یەکدەنگی، جێگەی فرەڕەنگی و فرەچەشنی دەگرێتەوە.\nئەگەر لە جیهانی ڕاگەیاندنی حزبیدا، دەستاودەستکردنی زانیاری و هەواڵ، هەروەها پەیوەندییەکان ستوونین، لە ئامرازە نوێیەکانی ڕاگەیاندندا کە بەرهەمی تەقینەوەی زانیاری و جیهانی دیجیتالییە، دەرفەتی دەستاودەستکردنی ئاسۆییی زانیاری هێناوەتە کایەوە (ئامرازی ڕاگەیاندنی ڕەسمیی هەواڵ و هاووڵاتیی پەیامنێر)، چونکە لە دەرەوەی ڕاگەیاندنی حزبیدا، پانتاییی هەڵبژاردنی زانیاری و دەنگوباس فرەیە و، مەیدان بەتەواوەتی کراوەیە؛ هەر ئەمەیش ئاستی زانیاری و داخوازیی هاووڵاتیان بەرزتر دەکاتەوە. ئەم ڕەوتە، کارێکی وای کردووە کە تەنانەت ئەندامانی حزبە سیاسییەکان، تا دێت کەمتر هۆگری ڕاگەیاندنی حزبەکەیان دەبن و سەرچاوەی زانیارییەکانیان لە ئاستێکی بەرزدا هیی حزبەکەیان نییە، چونکە کەرەسەکانی ڕاگەیاندنی حزبی (سیاسەتی میدیایی)، ناتوانێت وەکوو جاران تینووێتیی ئەندامانی حزبی بشکێنێت. ئەمە لە هەرێمی کوردستاندا زۆر بەرچاو و ئاشكرایە.\nگەرچی حزبە سیاسییەکان لە کوردستان تێکەڵ بە ڕەوتی بەمۆدێڕنکردنی کەرەسەکانی ڕاگەیاندن بوونە و، ئه‌مه‌یش ئەوانی کردۆتە حزبێکی میدیایی، بەڵام بەم حاڵەوە لە هێڵی سەرەکیی خۆیاندا هەر زمانحاڵی حزبەکەیانن و، هەر بەو ڕێگەیەوە ئەندام و لایەنگرانیان ڕێک دەخەن.\nتاکێک كه دەستی بە کەرەسە مۆدێڕنەکان ڕادەگات، ئامرازی ڕاگەیاندنی حزبی دەخاتە پەراوێزە؛ چونکە بە دوای ئەو زانیاری و دەنگوباساندا دەگەڕێت، کە دەگەڵ حەز و ویستیدا یەک دەگرنەوە. هەر ئەمەیش، لە نێوان هاووڵاتی و دەسەڵاتدا مه‌ودا چێ دەکات، بەتایبەت ئەگەر کێشە و قەیرانی سیاسی، ئابووری و کۆمەڵایەتی لە وڵاتدا هەبێت، بۆ نموونە هەرێمی کوردستان؛ ئیتر ئەو مەودایە زیاتر و زیاتر دەبێتەوە. ئەمە تەنیا هاووڵاتیان ناگرێتەوە، بەڵکوو لە مەیدانی کەرەسەکانی ڕاگەیاندندا، کێشەیەکی ناوخۆیی و شاراوەی بۆ حزبە سیاسییەکانیش دروست کردووە و، ئەندامانیان ئەو حەز و شەوقەی جارانیان نەماوە کە بینەر، خوێنەر و گوێبیستی کەرەسەکانی ڕاگەیاندنی حزبەکانیان بن.\nگەرچی ئامرازە نوێیەکانی ڕاگەیاندن وەکوو ئینترنێت، فەیسبووک، تویتێر، ماڵپەڕ و ... "بەیار"ی جیهانی ڕاگەیاندنیان کێڵاوە و، حزبە سیاسییەکانیشی ڕاکیشی ئەم جیهانە کردووە، بەڵام بۆ ئەوەی ڕاگەیاندنی حزبی (ڕادیۆ، تەلەڤزیۆن، چاپەمەنی و بەشە ئەلێکترۆنییەکە) بتوانێت خۆی دەگەڵ شەپۆڵی ڕاگەیاندنی سەردەمدا و سروشتی ئاسۆییی پەیوەندەییەکاندا بگونجێنێت، بەر لە هەموو شتێک، پێویستە ڕاگەیاندنی حزبی بەلیبراڵی بکرێت، بۆ ئەوەی هەڵگری دەنگ و ڕەنگی جیاواز بێت. هەروەها، دەرگەی ژمارەیەکی زۆر لەو کەرەسانەی ڕاگەیاندنیشیان دابخەن، کە هەم ڕەچاوی پێودانگی ڕۆژنامەوانی ناکەن و سەرچاوەی پاشاگەردانیشن، هەمیش بوونەتە بارگرانی لە بواری دارایییەوە و، سامانیش بەفیڕۆ دەدەن.\nLatest from قەرەنی قادری\n"ڕۆژنامەوان نابێت هیچ هەڵەیەک بکات! "\nئاخرزەمانێکی نزیک: ڕۆژهەڵاتی ناوەڕاست چارێکی نییە، بێ لە بەرەنگاربوونەوەی قەیرانی کەشوهەوا\nده‌نگده‌رانی عێراق هاوپه‌یمانانی ئێرانیان ڕه‌ت كرده‌وه، به‌ڵام ئێران هێشتا ده‌توانێت شه‌ڕ بۆ نفووزی خۆی له عێراقدا بكات\nعه‌لی ئه‌لفۆنه له‌باره‌ی "وانه ستراتیژییه‌كان"ه‌وه، ڕێنوێنیی ئێران ده‌كات\nجووڵە و چالاکیی دیپلۆماسیی هەرێمی کوردستان؛ دەرگەیەک بەڕووی جیهاندا\nسیستانی دژبه‌ری میلیشیاكان: داهاتووی سه‌روه‌ریی عێراق\nحزبه سیاسییه‌كان و بانگەشەی هه‌ڵبژاردن


فه‌ردی ته‌یفوور پشتیوانی خۆی بۆ داگیركردنی عەفرین راگەیاند - اخبار العراق\nاخبار العراق » كوردى » فه‌ردی ته‌یفوور پشتیوانی خۆی بۆ داگیركردنی عەفرین راگەیاند\nفه‌ردی ته‌یفوور پشتیوانی خۆی بۆ داگیركردنی عەفرین راگەیاند\nفه‌ردی ته‌یفوور گۆرانیبێژی ناوداری توركیا پشتگیری له ئیبراهیم تاتلیساس ده‌كات كه گۆرانی بۆ داگیركردنی عه‌فرین چڕیوه له ته‌ك ره‌جه‌ب ته‌ییب ئه‌ردۆغان سەركۆماری توركیا. هه‌روه‌ها سه‌ربازانی توركیا به ئازا ناوده‌بات لە داگیركردنی عه‌فریندا.\nته‌یفوور له دیمانه‌یه‌كیدا بۆ رۆژنامه‌ی (پۆسته)ی توركی، ره‌خنه له‌و كه‌سانه ده‌گرێت كه پێیان باش نه‌بووه ئه‌ردۆغان هونه‌رمه‌ندانی بردووه‌ته سه‌ر سنوور بۆ به‌رزكردنه‌وه‌ی ورەی سه‌ربازانی تورك.\nئه‌و ده‌ڵێ “ئه‌وانه‌ی ره‌خنه ده‌گرن دیاره ئاگاداری دنیا نین، له زۆربه‌ی وڵاتان هونه‌رمه‌ندان پشتگیری له سه‌ربازی وڵاته‌كه‌یان ده‌كه‌ن. ئه‌گه‌ر ئه‌نجلینا جولی كارێكی وای بكردایه هیچ كێشه نییه، به‌ڵام بۆ ئێمه كێشه و عه‌یبه. باشه ده‌پرسم ئێمه مافمان نییه ورەی سه‌ربازانمان به‌رز بكه‌ینه‌وه؟”.\nئه‌م گوتانه‌ی ته‌یفوور له كاتێكدایه، كه ئه‌و گۆرانیبێژه جه‌ماوه‌رێكی زۆری له‌ناو كوردانی باكوور و باشووردا هه‌یه.


Sunday, 03.25.2018, 16:50\nگوێ لەباوکی لەیلای قارەمان بگرن ، چۆن وانەی ئەخلاق دەڵێتەوە کە دەچن بۆ شەڕ مەنبەج ، تەنها تفەنگەکان کۆکەنەوە دەست لەهیچ نەیەن .\nمەرگی دوا کەرکەدەنی سپی لە"کینیا" مێدیاکانی بەخۆیەوە سەرقاڵ کرد، ئەوە ئەو ڕووداوە بووکە تراژیدیاتر لە "عەفرین " و جینۆسایدکردنی گەلێک لەشارێکی دێریندا ڕوویدا.\nئەم دنیایە چەندە پۆخڵە ،کەئێمە تێیدا ژیان دەکەین ؟ هەموو یاساو ڕێساکان لاستیکین و تەنها نوسراوی سەر پەڕەیەکی بۆرن ، خۆیان چۆنیان بوێت ئاوا دای دەتاشن و مامەڵەی پێدەکەن . وەک دەڵێن ئەگەر ئەخلاقی مرۆڤ بونی نەبێت ، یاسا بەکەڵکی چیدێت؟\nتورکە فاشیەکان بەئاشکرا پاشماوەکانی چەتەکانی داعش هاوشانەکانیان لەسەنگەرەکاندا هەنگاو دەنێن و دەکوژن و دەبڕن و تاڵان دەکەن . بەڵام جیهانی پۆخڵ و بەناو دیمکراسی ئەمە نابینێت ، نایەوێت بیبینێت و چاوی خۆیان لێدەنوقێنن ، دەمی خۆیان دادەخەن گوێکانیان ئەئاخنن . چونکە بەرژەوەنیان لەوەدایە کە وابکەن .\nبەر لەچەند ساڵێک لەیەکێک لەبازاڕەکانی ئەم شارەدا لە ڕیستۆرانێک کارم دەکرد ، لەو جێگەیە چەند ڕیستۆران و قاوەخانەی تری تێدابوو ، کوڕێکی تورک کە پیزای دروست دەکرد وەک من بەیانیان زوودەهات و پێکەوە نانی بەیانمان دەخواردوو سەرگەرمی قسەو گفتوگۆ بووین هەربوارمان هەبوایە .\nڕۆژێک لێم پرسی "ساواش" بۆچی هاتوویت بۆ ئێرە ، دەکرێ بزانم چیرۆکی هەڵبژاردنی ئەم غەریبیەت چی یە ؟\nهەناسەیەکی قوڵی هەڵکێشاو بەقەدەر پانکەی وەجاخێک هەوای ناوسکی دەرکرد، کەبۆکڕوزی خەمێکی زۆر ڕاستی لێدەهات ، من وام دەزانی چیرۆکی ساواش ، سەمای عەشقێکی شێتانەیە ، بەڵام ئەو لەمنی پرسی تۆ قەت لە جێگەیەک بووی بومەلەرزە وێرانی کردبێت؟\nمن ووتم : بەڵێ لەجێگەیەک بووم بومەلەرزە لێیی دابێت ، بەڵام خشتێکیشی نە جوڵاندوە . جائەوە چ پەیوەندی بەپرسیارەکەی منەوەیە ؟\nووتی : وەڵامی پرسیارەکەت لێرەوە دەستپێدەکات . لەشارۆچکەکەی ئێمە بومەلەزیەک لایەکی شارەکەی ڕوخاندو خاپورکرد ، پاش کەمێک تەرمەکانی ژێر دارو پەردوەکانیان کۆکردەوەو لەجێگەیەک کردیان بەخاکدا .\nلەدڵی خۆمدا ووتم ڕەنگە "ساواش" تەرمی ئەو کچەش کەخۆشی دەوێت کردبێت بەخاکدا لەگۆڕە بەکۆمەڵەکەدا . بەڵام ساواش باسی لەوەکرد کە باوکی پێی ووتوە : کوڕم "ساواش" ئەمە فرسەتە بابچین تاڵانی بێنین لەماڵە داخراوەکاندا ، ئێستا کاتی دەوڵەمەند بوونە ، زۆری خەڵکی شارۆچکە نەڕوخاوەکە خەریکی گەڕان و تاڵانی لا ڕوخاوەکە بوون ، ساواش ووتی: "خواجەی" مزگەوتەکەم دی یەک تورەکە کەبەکۆڵێوەبوو پڕبوو لە شتی ماڵە ڕوخاوەکان ، باوکم هەموونوێژەکانی لەمزگەوت دەکرد دەیووت خێری زۆرترە ، ئیتر دوای ئەو ڕووداوە من بڕیارم دا کە شارۆچکەو ووڵاتەکەم جێبهێڵم . گەر بۆم بکرێت بەسەردانیش نەگەڕێمەوە .\nشاواش لەهەردوو چاوەکانیەوە فرمێسک دەباری ، زۆر حەزم دەکرد بم زانیایە دایکو براو خوشکەکانی هەڵوێستیان چۆن بوە بەڵام ، ئەو تێڕوانینی منی قۆستەوە و ووتی : دەزانی ئێمە ئەسڵمان تاتارو مەغۆلە ، ئێمە لەسەر تاڵانی دەژین .\nبۆیە کاتێک یەکەمین جار سوپا چنگ سورەکە ی تورک چونە گوندێکی عەفرین چالاکێکەیان قازو قەل و مریشکی گوندێکان بوو کە بەشانازێوە دەیان برد و وەک غەنیمە سەیریان دەکرد . بۆیە لاتان سەیر نەبێت تورکان تاڵانی بکەن ، ئەوان تاڵانی لەخۆیان دەکەن لەلێقەومانەکاندا ، چۆن لەئێمەی ناکەن .\nمرۆڤ دەبێت لەڕووداوەکاندا وەک ئاو سادەو گرنگ بێت ، تورکان تاڵانی دەن ئێمە ش لە تێکشکانەکاندا بەبەرچاوی ئەو هەموو فرمێسک و لاشەخوێناویەوە ، سەیران دەکەین و هەڵدەپەڕین و بەودەشت و دەرەرا وەربووین و ماستی تورکیش لەناو خۆراکەکانماندا سەرەتاتکێمان لەگەڵ دەکات و لەگەڵمان هەڵدەپەڕێت . ئێستا تێگەیشتن ئێمە، لەدنیایەکی چەند کوێرو کەڕو ڵاڵدا دەژین ؟\nپاولو كويلو ده ليت ، " مروڤيكى باش به ، به لام كاتى خوت به فيرو مه ده بو ئه وه ى بيسه لمينيت "\nهەواڵەکان هەرچۆنێک بن وێنەیەکە مێژووی بەرخۆردان دەگێڕێتەوە


دەستەی دەستپاكی گشتیی لە عێراق ئەمڕۆ پێنجشەممە ئاشكرای كرد، بەتۆمەتی گەندەڵی لە ساڵی 2015 ـدا، بڕیاری دەستگیركردن بۆ 18 وەزیر و زیاتر لە دوو هەزار و 700 بەرپرسی ئەو وڵاتە دەركراوە.\nحەسەن یاسری، سەرۆكی دەستەی دەستپاكی گشتیی لە عێراق، لە میانی كۆنگرەیەكدا راپۆرتی ساڵانەی دەستەكەی بۆ ساڵی 2015 رایگەیاند، ئەو فەرمانانە كە دادگای دەستپاكی بۆ دەستیگركردنی بەرپرسان بەتۆمەتی گەندەڵی دەریكردووە گەیشتووەتەوە 2 هەزار و 719 فەرمان كە لەو ژمارەیە 772 یان جێبەجێكراون و هەزار و 114 فەرمانەكەی دیكە هێشتا جێبەجێ نەكراون.\nیاسری دەشڵێت، ئەوان بەرپرسیار نین لەوەی 114 فەرمانی دەستگیركردنەكە جێبەجێ نەكراون. بەپێی رێكخراوی شەفافیەتی نێودەوڵەتی لە ساڵانی رابردوودا، عێراق زیاتر لە نێو ئەو وڵاتانەیە كە گەندەڵی تێدا دەكرێت. یاسری باس لەوەشدەكات، فەرمانی دەستگیركردن بۆ 18 وەزیر و خاوەن پلەدارە تایبەتەكان كە 100 كەس دەبن، دەركراوە.\nسەرۆكی دەستەی دەستپاكی گشتیی ئاماژە بەوەشدەكات، هەتا ئێستا ئەو پرس و دۆسیانە كە لە رووی گەندەڵییەوە پەیوەستن بە داد و تەندروستی، گەیشتووەتە 13 هەزار دۆسیەو 15 پرس كە هەتا ئێستا 8 هەزار و 464 یان یەكلایی كراونەتەوە.\nئه‌م بابه‌ته 1597 جار خوێنراوه‌ته‌وه


شاژن ئیزابێث چۆن توانیویەتی ۹٤ساڵ پارێزگاری لە تەندروستی بکات ، نهێنیەکە لەناو جانتاکەی دایە.\nبرادۆست لایف ستایل – هەولێر\nدوای توشبونی شازادە تشارلز بە ڤەیرۆسی کۆرۆنا ، هەموو ان دەپرسن ، لە نهێنی تەندروستی و بەهێزی شاژن ، نهێنی ئەم تەندروسیە لە نێو جانتاکەی دەستی دایە. کەهەمیشە لەهەموو کات و شوێێک لەگەڵیدایە.\nشاژن کاتێک گەشتە جیهانیە کانی دەکات ، بۆ هەر وڵاتێک بروات ، جەنتایەک لەگەڵ دایە دوور لەچاوی بینەر کە لە٦۰ بەش پێک هاتووە ، لەهەر گەشتێکیدا لەلایەن هاوکارەکانیەوە نوێ دەکرێتەوە کەتەنها ئەشیای پزیشکی تایبەتی تێدایە.\nئەم جانتایە دەرمانی arsenicum album بۆ ژەهراوی بونی خواردنەکان ، cocculus بۆ نەخۆشیەکانی گەشت و nom vomica بۆ هەرس ردن و کۆخە و کەش و هەوا جیاواز گەشتەدرێژ خایەنەکانیەوە .\nبۆ شاژن ئەمانە تەنها دەرمانێک نین کە تەنها بۆ دڵنیابون و گەشتێکی ئاسوودە بەکاریان بهێنێت ، بەڵکو بەپێویستیان دەزانێت بۆ جێبەجێ کردنی ئەرکەکانی و خۆپاراستن لەهەر شەرمەزاریێک کە بەهۆی تێک چونی تەندروستی توشی ببێت .\nشاژن بەهۆی ئەم دەرمانانەیەوە ۹٤ساڵ ی تەندروست و بەهێزی پاراستووە، هەرگیز بەهۆی تەندروستیەوە لە ئەرکەکانی دانەبراوەو رەتی نەکردۆتەوە، بەهۆی توشبونی شازادە ویلز بە ڤایرۆسی کۆرۆنا ، تەندروستی شاژن بۆتە جێگای ملیۆنان کەس ، ئایا شاژن توش بوە ؟\nلەگەڵ ئەوەی تەمەنی مەترسی دەخەتە سەر تەندروستی ، بۆیە رۆژانە کارمەندانی کۆشکی باکنغهام لەپەیوەندییدان لەگەڵ دایکیان و خێزانی شاهانە .\nشازادە تەنها لەکاتی بەجێ گەیاندنی ئەرکەکانیدا دایکی دەبینی، دوا جار کە چاوپێکەوتنیان لە ۱۲ مارس . دوای هەفتەیەک لەپشکنین شاژن سەلامەتە و لە چاودێری باش دایە.\nباوکی شاژن جۆرجی شەشەم ، زیاتر پشتی بە دکتۆری گیای دەبەست زیاتر لە ۱۰۱ ساڵ ژیا ،شاژنی دایکیش هەمان رێچکەی بەکارهێنا.\nخێزانی شاهانە هەمیشە هەوڵدەدەن نهێنی تەندروستیان بپارێزن


زایینی: ١٧-١٢-٢٠١٢ - هەتاوی: ١٣٩١/٠٩/٢٧ - ١٥:٤٢ تاران قه‌باره‌ی فۆنت:\nکوردستان میدیا: بەبۆنەی رۆژی پێشمەرگەی کوردستان ئەندامان و لایەنگرانی حیزبی دێمۆکرات لە چەند شارێکی کوردستان چالاکییان بەڕێوە برد.\nبەپێی هەواڵی ماڵپەڕی کوردستان میدیا، لە شاری نەوسوود و دەوروبەری چالاکی تەبلیغیی بەبڵاو بەڕێوە چوو.\nئەو شوێنانە کە چالاکیی تێدا بەڕێوە چووە بریتین لە:\nدەوروبەری مەیدانی مەولەوی، بێهداری، سێ‌ڕێیانی تەشار، ترمینالی پاوە ــ نەوسوود، بازارچەی سەر سنوور، ملە سەروا، جادەی پاوە نێسانە، پارکی سەروەزەن، بازارچەی مەرزی، شەقامی فردەوسی، مەیدانی دوکتور قاسملوو و دەوروبەری پۆمپی بنزین.\nئەندامانی حیزبی دێمۆکرات لە شاری "مەریوان"یش چالاکیی بەرینی تەبلیغییان بەڕێوە بردووە:\nگەڕەکەکانی بەهاران، مەیدانی نەورۆز و کۆڵانەکانی دەوروبەری، شەقامی مەردۆخ، گەڕەکی میانەییەکان، گەڕەکی سەردۆشیەکان، پارکی میللەت، گەڕەکی ئیستادیۆم و گەڕەکی چوارباخ.\nهەروەها لە ئاواییەکانی کەڵەکەجان، وەلەژێر و "نێ" تراکت و پووستێری رۆژی پێشمەرگەی کوردستان بڵاو کراوەتەوە.\nشەوی ٢٥ لە سەر ٢٦ی سەرماوەز لە مەیدانی جیهادی شاری مەریوان و شاخی شەڕگای پشتی ئاوایی نێ ئاڵایەکی گەورەی کوردستان هەڵکرا و دواتریش هەر لە بەرزاییەکانی ئەو ئاواییە ئاوەرێکی گەورە هەڵکرا.\nگەڕەکی حاجی خدر، گەڕەکی تالاری نەورۆز، گەڕەکی بیلالی حەبەشی، پارکی معلم، شەقامی تاڵەقانی و شەقامی پیرانشار.\nهەر لەو پێوەندییەدا لە گوندەکانی محەمەشەی سەرێ و خوارێ، ماسوێ، دایماو، مهماندار، خلیفان، قەڵاتان، دیلان چەرخ، قارنێ، گەڵوان، وزنێ، کویک و حەلبێ و کەرێزە شکاک چالاکیئەنجام دراوە.


FRI, 22 JAN 2021 02:54 Erbil, GMT +3\nWED, 22 JUL 2020 17:56 | KDP.info\nقه‌یرانێن سیاسی، ئابووری یان ته‌ندروستی هنده پێشهاتێن نه چاڤه‌رێكرینه كو جڤاكی تووشی كاودانه‌كێ هه‌ستیار و به‌رته‌نگ دكه‌ن. ئه‌و كاودانێن كو ژ بۆ چاره‌كرنا وان مرۆڤ نه‌چار دبیت پێنگاڤێن جددی و بله‌ز بهاڤێژیت. دبیت قه‌یران تنێ به‌رۆكێن تاكه‌كه‌سان بگریت، دبیت ژی جڤاكه‌كێ یان جیهانێ هه‌میێ تووش بكه‌ت. پرانیا جاران ئه‌نجامێن نه‌باش بدویڤ خۆڤه دئینیت و قورتال بوون ژێ یا ب زه‌حمه‌ته و مرۆڤ نه‌شێن ب تمامی لبه‌ر راوستن. لێ د ناخێ هه‌ر ئاریشه‌كێدا هنده‌ك ده‌رفه‌ت ژی هه‌نه كو بتنێ مرۆڤێن ژیر و خودان شیان دشێن ب رێكا به‌رهنگاربوونێ بكه‌نه ده‌لیڤێن مه‌زنێن سه‌ركه‌فتنێ. ئه‌رستو دبێژیت: "كاودان مرۆڤان درست ناكه‌ن، به‌لكو بتنێ مرۆڤان بۆ وان بخۆ و بۆ جڤاكی دده‌نه نیاسین". ئه‌گه‌ر ئیراده، شاره‌زایی و بزاڤێن خورت هه‌بن هه‌می دیوار و ئاسته‌نگ دێ هێنه هه‌رفاندن و ژناڤ برن. قه‌یران دشێت وه‌ك تاقیكرنه‌كا مه‌زن هێزا به‌رسڤدان و به‌رهنگاربوونا دناڤ كه‌ساتیا تاكه‌كه‌سان دا نیشان بده‌ت. بۆ ئیداره دانا قه‌یرانێ و بتایبه‌ت ئه‌گه‌ر به‌رۆكێن جڤاكی هه‌میێ گرتبن، پێتڤیه حكومه‌ت ژیرانه و هوشیارانه پێنگاڤا بهاڤێژیت. ئانكو هویربینیه‌كا جددی لسه‌ر ئاریشێ بكه‌ت؛ ئه‌گه‌رێن درستبوونا قه‌یرانێ ڤه‌بینیت و بزانیت كیژ سیاسه‌ت یا خه‌له‌ت بوو، یان چ سیاسه‌ت پێتڤیه بهێته بكارئینان. هه‌وڵ بده‌ت ژیانێ بۆ جڤاكی بزڤرینیته‌ڤه و ده‌رونێ تێكچوویێ خه‌لكی ده‌رمان بكه‌ت. قه‌یران و دژواریێن ژیانێ وانه‌یێن پڕ بهانه بۆ مرۆڤان. كۆنفوشیوس دبێژیت: "مه‌زنترین شانازیا مه ئه‌و نینه كو چ جارا نه‌شكێین، به‌لكو شانازی ئه‌وه كو هه‌ر جارا دشكێین رابینه‌ڤه سه‌رپێ".\nقه‌یران دبنه ئه‌گه‌رێ درستبوونا بێ ئومێدی و بێ هیڤی بوونێ، بێ باوه‌ریێ، و په‌یدابوونا ترسێ ل جه‌م خه‌لكی ژ پاشه‌رۆژه‌كا نه‌دیار. له‌وما درستكرنا هیڤی و بلندكرنا مۆرالا خه‌لكی ل ده‌مێن به‌رته‌نگیێ ئارمانجا هه‌ری گرنگه كو هه‌ر حكومه‌ته‌ك و ده‌ستهه‌لاته‌كا سه‌ركه‌فتی دگریته‌به‌ر و پێنگاڤان بۆ دهاڤێژیت. چونكی ئه‌گه‌ر ملله‌ته‌كی هیڤی و ئومێد نه‌مان، دێ تووشی خه‌مۆكی، بێ باوه‌ری و هه‌ستا بێ بهابوونێ بیت و رۆژ بۆ رۆژێ دویراتیا دناڤبه‌را وی و ده‌ستهه‌لاتێدا دێ پتر لێ هێت. ئه‌ڤ چه‌نده ژی دێ كارتێكرنێن نه‌رێنی لسه‌ر جڤاكی كه‌ت و دبیت به‌ره‌ڤ دووبه‌ره‌كی و ڤێككه‌فتن و شه‌ر و ئالوزیێ ببه‌ت. ب هیڤی بوون وی هه‌ستی لده‌ف خه‌لكی چێدكه‌ت كو دێ گه‌هنه ئارمانجێن خۆ، ژ به‌ر هندێ حه‌زا كاركرنێ، بزاڤكرنێ، ژیانێ و لڤینێ دناڤ خه‌لكی دا زێده دبیت.\nقه‌یرانا ئابووری یا كو ژ ئه‌گه‌رێ په‌یدابوون و به‌لاڤبوونا په‌تایا كورونایێ به‌رۆكێ جیهانێ خڕێ گرتیه، ژیان د گه‌له‌ك بواراندا راوستاندیه.سه‌دان هزار كه‌س هاتینه هنگافتن؛ ب ملیۆنان خه‌لك بێكار بووینه، ترس دناڤ جیهانێ دا به‌لاڤ بوویه. له‌وما هه‌می دەوله‌ت نه‌چار بووینه ستراتژیێن بله‌ز ژ بۆ كێمتركرنا زیانێن ئابووری، جڤاكی، سیاسی، ته‌ندروستی... بدارێژن، دا كو كاریگه‌ریێن نه‌رێنی نه‌كه‌ته سه‌ر خه‌لكی و خه‌لك ژ ده‌ستهه‌لاتێ بێ هیڤی نه‌بیت. مخابن هه‌رێما كوردستانێ یا بێ باهر نه‌بوویه ژ كاریگه‌ریێن نه‌رێنیێن په‌تایا كورونایێ. جهێ داخێ یه كو هه‌رێما مه نێزیكی شه‌ش سالانه تووشی قه‌یرانێن ئابووری بوویه. قه‌یرانا سیاسی و شه‌رێ تیروریستێن داعش، حه‌واندنا نێزیكی دوو ملیۆن په‌نابه‌ران، نه‌هاتنا پشكا بودجه‌یا هه‌رێما كوردستانێ ژ به‌غدا، داكه‌تنا بهایێ نه‌فتێ و په‌یدا بوونا په‌تایا كورونایێ گرانترین بارگرانی بۆ هه‌رێما كوردستنانێ چێكریه و حكومه‌تا هه‌رێمێ ئێخستیه د كاودانێن زۆر هه‌ستیار و نه‌خواستیدا و رێگریێن هه‌ری مه‌زنن كو نه‌هێلایه و ناهێلن حكومه‌ت وه‌كو پێتڤی خزمه‌تا خه‌لكی بكه‌ت. گه‌له‌ك به‌رنامه و پرۆژه هاتینه دانان، لێ مخابن ژ به‌ر هه‌بوونا ڤان قه‌یرانێن زنجیره‌یی ماینه هه‌لاویستی. به‌لاڤنه‌كرنا مووچه‌یان، لاوازبوونا ئاستێ خزمه‌تگوزاریان، نه‌بوونا ده‌لیڤێن كاری و زێده‌بوونا رێژا بێكاریێ و زۆر دیاردێن دی بووینه ئه‌گه‌رێ درستبوونا بێ ئومێدیێ و بێ باوه‌ریێ و نه‌رازیبوونا خه‌لكێ هه‌رێمێ.\nخۆشبه‌ختانه سه‌رۆكێ حكومه‌تا هه‌رێما كوردستانێ باش دزانیت ماكینا ڤه‌ژاندنا هه‌ر جڤاكه‌كی هیڤیه. ئه‌و دزانیت رازیبوونا جڤاكی ئێك ژ كاریگه‌رترین فاكته‌رێن هه‌بوونا ته‌ناهیێ د ناڤ ملله‌تیدایه. له‌وما د ڤان كاودانێن به‌رته‌نگ و هه‌ستیار دا گه‌له‌ك ژیرانه و هشیارانه ده‌ستێ خۆ دانا سه‌ر خالا هه‌ستیارا جڤاكی و به‌رێ بنیاتێ سێ پرۆژێن ستراتژیێن گرنگ دانان كو چه‌ند سال بوو بڕیار لسه‌ر هاتبوو دان لێ قه‌یران ل هه‌مبه‌ر جێبه‌جێكرنا وان رێگر بوون. ده‌ستپێكرنا پرۆژێ جادا سه‌د متری یا سلێمانیێ كو ب سالان  ژ به‌ر رێگریێن سیاسی ئاسێ ببوو؛ ڤه‌كرنا وێستگه‌ها 300 مێگاواتی یا كه‌هره‌بێ ل هه‌ولێرێ كو دێ هه‌ژمارا ده‌مژمێرێن كه‌هره‌با میری زێده‌تر لێكه‌ت؛ دانانا به‌رێ بنیاتێ باژێرێ پیشه‌سازیا خارنێ ل پارێزگه‌ها دهوك كو هزاران كه‌س ژ خه‌لكێ وێ دێ پێ ب كار كه‌ڤن.\nسه‌رۆكێ حكومه‌تێ ب ڤێ پێنگاڤێ جاره‌كا دی چریسكا هیڤیێ بۆ خه‌لكێ هه‌رێمێ هلكره‌ڤه و شیا ل گوپیتكا بێ هیڤی بوونێ بنیاتێ هیڤیا و پاشه‌رۆژێ دناڤ جڤاكی دا بدانیته‌ڤه. بێگومان ئه‌ڤ پێنگاڤێن سه‌رۆكێ حكومه‌تێ و یێن كو ل پێشه‌رۆژه‌كا نێزیك دێ هێنه هاڤێتن دێ بنه ئه‌گه‌رێ سه‌ر و ژ نوی په‌یدابوونا هیڤی و باوه‌ریێ لده‌ف خه‌لكێ مه و دێ ده‌رفه‌تێ ژ بۆ زێده‌بوونا به‌شداریا وان د ڤه‌ژاندنا كوردستانێدا خوش كه‌ن و دێ رێ لبه‌ر تێكچوونا جڤاكی و په‌یدا بوونا ئالوزیان گرن. ئه‌ز د وێ باوه‌رێدامه كو ب شاره‌زایی و دلسوزیا سه‌رۆكێ حكومه‌تێ چرایێ ڤێ هیڤی و ئومێدا نوی كو د دلێ مه‌دا هاتیه هلكرن هه‌ر دێ هل و گه‌ش مینیت و كاروانێ خزمه‌تێ دێ گه‌هیته ئارمانجا خۆ كو كوردستانه‌كا ئاڤه‌دان و بهێزه.


په‌رله‌مانی عێراقی وتـووێـژی سه‌باره‌ت به پـێـشـنیاری فیدرالیه‌تی شـیعه‌كان دوا ده‌خات\nپه‌رله‌مانی عێراقی وتـووێـژه‌كانی سه‌باره‌ت به فیدرالیـه‌تی شیعه‌كانی دواخست، كه بۆ پـێـكهێنانی ناوچه‌یه‌كی ئۆتۆنۆمی نوێـیه له باشوری وڵات.\nكاربه‌ده‌سـتانی عێراقی ده‌ڵـێـن دانیشـتنه‌كه دواخرا به‌هۆی به‌رهه‌ڵـسـتـی توند‌ی پارته سـیاسـیه سوونیـیه‌كانی كه ده‌ڵـێن فیدرالیـزم وڵاته‌كه هه‌ڵـده‌وه‌شـێـنێت.\nلیسته گه‌وره‌كه‌ی شـیعه‌كانی ناو په‌رله‌مانی عێراقی كه هاوبه‌ندی عێراقی یه‌كگرتووه پـێشنیارێـكیان خستۆته به‌رده‌می په‌رله‌مانی عێراقی، تیایدا داوا ده‌كه‌ن سێ هه‌رێمی فیدرالی له عێراقدا دابمه‌زرێت، یه‌ك له‌وانه‌ش هه‌رێمی فیدرالیه بۆ ناوچه‌ی باشوری عێراق كه زۆرینه‌ی دانیشـتوانی شیعه‌ن.\nهاوپه‌یمانێـتی كه‌مینه‌ی عه‌ره‌به سـوونه‌كان ده‌ڵـێـن ئه‌م پـێشـنیاره ده‌بێته مایه‌ی كه‌وتنه ده‌سـتی سه‌رچاوه نه‌وتیـیه‌كانی وڵاته‌كه به‌ده‌ستی شیعه و كورده‌كان، وه سـوونه‌كانیش به بێ هیچ سه‌رچاوه‌یه‌كی گه‌وره ده‌مێـنـنه‌وه.\nسه‌باره‌ت به توندوتیژیـیه‌كانی عێراقیش ڕۆژی یه‌كشه‌ممه پـۆلیسی عێراقی ڕایگه‌یاند كه ته‌قینه‌وه‌ی بۆمبێـك له ناوه‌ڕاستی عێراق به‌لایه‌نی كه‌م 3 كه‌سی كوشـتووه و 16 ی دیكه‌شی بریندار كردووه. ته‌قینه‌وه‌كه له دره‌نگ كاتێـكی به‌یانی ڕۆژی یه‌كشه‌ممه له گۆڕه‌پانی ته‌حریری شـاری به‌غدا بووه. ته‌قینه‌وه‌یه‌كی دیكه‌ش له ڕۆژهه‌ڵاتی شـاری به‌غدا 2 پـۆلیسی بریندار كردووه.\nهه‌روه‌ها پـۆلیسی عێراقی له باشوری ڕۆژئاوای پایته‌خت ته‌رمی 6 كه‌سـیان له ناو ڕوباری دیجله‌دا دۆزیوه‌ته‌وه.


خورشیدییەکان، خۆری درەوشاوەی ئاسمانی خەباتن (سمایل خورشیدی) – کوردستان و کورد\nقەڵا و قارنجە دوو گوندن کە وەک دەستە خوشک هەمیشە ناویان لەگەڵ یەکتری دێ. هەر لەکۆنەوە بەیت‌بێژان و حەیران‌بێژان و هونەرمەندانی ئه‌و مه‌ڵبه‌نده ناوی ئەو دوو گوندە بە یەکەوە دێنن. ئاواییەکانی قەڵا و قارنجە لەسەر چۆمی تەتەهوو لە نزیک جادەی میاندواو- بۆکان هەڵکەوتوون. بنەماڵەی “خورشیدی”یەکان ناوێکی ئاشنان لەم دەڤەرە کە گرێدراوی کوردایەتی و خەباتی حیزبی دێموکڕاتن. زۆر لە خورشیدییەکان هاتنە ڕیزی پێشمەرگایەتی و چەند کەس لەوان بە ناوەکانی “سمایل خورشیدی”، “فەتاح خورشیدی”، “سەلاح خورشیدی” و “خالید خورشیدی” شەهید بوون و عوسمان خورشیدی و یوسف خورشیدی کە کەمئەندامن، ئێستا لە دەرەوەی وڵات دەژین. لە “هەگبەی شاخ و شۆڕش” ئەمجارەدا یاد و ناوی فەرماندەی قارەمان سمایل خورشیدی دەکەینەوە.\nسمایل خورشیدی ساڵی ١٣٤١ی هه‌تاوی له بنه‌ماڵه‌یه‌كی جووتیار له گوندی (قه‌ڵای ڕسووڵه سیت)ی ناوچه‌ی چۆمی مه‌جیدخان له‌دایك بوو. هەتا پۆلی ٥ی سه‌ره‌تایی خوێندی و پاشان بۆ یارمەتیدانی بنەماڵەکەی ملی لە کاری وه‌رزێری نا. كاتێك ڕاپه‌ڕینی گه‌لانی ئێران به‌دژی ڕێژیمی پاشایه‌تی ده‌ستی پێ كرد، سمایل بۆ هاندانی لاوان، دژی ڕێژیمی شا ته‌بلیغاتی ده‌كرد. به ده‌ستپێكردنی تێكۆشانی ئاشكرای حیزب، سمایل پێوه‌ندی به ته‌شكیلاتی حیزبه‌وه گرت و وه‌ك لایه‌نگری حیزبی دێموكرات دەستی بە تێکۆشان کرد. پاشان بەڕەسمی چەکی پڕ لە شانازیی پێشمەرگایەتی لەشان کرد و له هێزی به‌یان سازمان درا.\nسمایل له ماوه‌یه‌كی كورتدا ئازایەتی و بوێریی خۆی نیشان دا و جێگای خۆی له‌نێو دڵی هاوسه‌نگه‌رانیدا كرده‌وه. سمایل له‌شه‌ڕی “هۆرته‌كه‌ند”ی ناوچه‌ی فه‌رهادتاش له ڕۆژی ١٩ی خه‌رمانانی ساڵی ١٣٦١ بریندار بوو و دوای ساڕێژبوونه‌وه‌ی برینه‌كه‌ی گه‌ڕایەوه سه‌نگه‌ری خه‌بات. ئەو ساڵی١٣٦٢ به‌هۆی لێوه‌شاوەییە‌وه ڕه‌وانه‌ی ده‌وره‌ی مودیرییه‌ت له “ئالان”ی سه‌رده‌شت كرا و پاش ته‌واوبوونی ده‌وره‌كه به سه‌ركه‌وتوویی گه‌ڕایەوه ناوچه‌ی بۆكان و ده‌ستی به تێكۆشانی خۆی كرده‌وه. هەر لە ساڵی ١٣٦٢ وه‌ك سه‌رپه‌ل دیاری كرا و له‌وبەرپرسایەتییەشدا به‌وپه‌ڕی دڵسۆزییه‌وه كاری کرد و دواتریش به‌هۆی لێهاتووی له به‌هاری ساڵی ١٣٦٤ وه‌ك جێگری لكی ٢ دیاری كرا. ئەو لە بەرپرسایەتییەکانیدا نیشانی دا كه كوڕی ڕاسته‌قینه‌ی ڕێگای خەباتە. دروستی و ڕاستی و سەداقەتی سمایل وای کردبوو کە بەرپرسایەتیی زیاتری پێ بسپێردرێ.\nسمایل له زۆربه‌ی شه‌ڕه‌كانی ناوچه‌ی بۆكان به‌شداری كرد و چەند جاری دیكه‌ش بریندار بوو. ئەو جگه له‌وه کە پێشمەرگەیەکی ئازا و فەرماندەیەکی لێهاتوو بوو، كادرێكی سیاسی و هه‌ڵسووڕیش بوو. شەڕەکانی باغی ئەحمەدی، کوورەخانەکانی ساروقامیش، جادەی بۆکان-میاندواو، سەقز- بۆکان، پایەگای قۆچاغ، مەڵلالەر، باغڵووجە، بۆگەبەسی، شەڕی داشبەند، وەشتەپە، ستوونی ٨٠١ی هەوابوردی شیراز، حوسین‌ئاباد، شامات و شاروێران شاهیدی بۆ فیداكاریی ئه‌م پێشمه‌رگه تێكۆشه‌ره و فەرماندە هەڵسووڕەی دێموکڕات دەدەن و ئەمانە نموونەیەکی چووکەن لە دەست‌وبردی سمایڵ خورشیدی. ئەو هه‌میشه له سه‌نگه‌ری پێشه‌وه‌دا بوو. سمایل له بواری فێربوونه‌وه هه‌وڵی دەدا و هەموو ڕۆژێ شتی تازە فێر دەبوو، بۆ هاوسەنگەرانی کۆبوونەوەی دەگرت و هەموو ئالوگۆڕەکانی سەردەمی بۆ شی دەکردنەوە. ئەو لەبەرانبەر دژمندا قورس و قایم، ئازا و هەڵمەت‌بەر بوو، لەحاند هاوسەنگەرانیدا هەمیشە هەوڵی دەدا زمانی قەناعەت بەکاربێنی. ئه‌و ڕۆڵه‌یه‌كی ئازا و تێكۆشه‌ر و شۆڕشگێڕێكی ڕاسته‌قینه و دڵسۆز و خۆشه‌ویستی هاوڕێیانی و کۆمەڵانی خەڵكی کوردستان بوو. سمایل هه‌موو جارێ کە بریندار دەبوو پاش ساڕێژبوونه‌وه‌ی برینه‌كه‌ی به شانازییه‌وه ده‌گه‌ڕایەوه سه‌نگه‌ری ئازادی و به عه‌لاقه‌یه‌كی پتره‌وه ئه‌ركه‌كانی به‌جێ ده‌گه‌یاند.\nدڵسۆزی و فیداكاری سمایل و تێكۆشانی بێوچانی و به هه‌ڵمه‌تی دژمن‌شكێنی نیشانی دا شیاوی هەموو پله و به‌رپرسایه‌تییەکە و له كاری فه‌رمانده‌ییدا ڕۆڵه‌یه‌كی كارلێهاتوو و ئازایه، به چه‌شنێك كه قاره‌مانه‌تی و نه‌ترسیی سمایل له ناوچه‌ی بۆكان ده‌نگی دایه‌وه. دژمن بۆ به‌چۆك داهێنانی سمایل و دوورخستنه‌وه‌ی له خه‌باتی عادڵانه‌ی گه‌له‌كه‌ی و ڕێزی پێشمه‌رگه‌كان، هیچ چاره‌یه‌كی نه‌مابوو بێجگه له‌وەی كه فشار بۆ كه‌سوكار و بنه‌ماڵه‌كه‌ی بێنێ به‌ڵكوو سمایل خۆی تەسلیم بکاتەوە. به‌ڵام سمایلی شۆڕشگێڕی به‌ئیمان، كه وه‌فادار به ئامانجی شه‌هیدان و ڕێبازی حیزبه‌كه‌ی بوو په‌یمانی به گه‌له‌كه‌ی و خوێنی شه‌هیدان دابوو كه یان ده‌بێ ئامانجه‌كانی ئه‌وان وه‌دی بێنێ یان له سه‌نگه‌ردا شه‌هید بێ.\nله سه‌ره‌تای مانگی ڕه‌زبه‌ری ساڵی ١٣٦٥ی هەتاوی له‌لایه‌ن كۆمیتەی شارستانه‌وه مه‌ئمورییه‌ت به ده‌سته‌یه‌ك له پێشمه‌رگه‌كانی لكی ٢ی هێزی به‌یان ده‌درێ. پاش جه‌وله‌یه‌كی سیاسی- نیزامی له ناوچه‌كانی ئه‌حمه‌دی كۆڕ و ئاڵه‌شین، ڕۆژی 13ی ڕەزبەری ساڵی ١٣٦٥ی هەتاوی پاش ڕێگابڕینێكی زۆر سه‌عات 3ی به‌ره‌به‌یانی له باغێكی گوندی “حاجیابادی ته‌ته‌هوو” پشوویان ده‌دا کە به‌داخه‌وه به‌هۆی جاسوسێكی خۆفرۆش دژمن پێیان ده‌زانێ و له‌سه‌عاتی ١٢:٣٠ی نیوه‌ڕۆ ده‌وریان ده‌درێ. پێشمه‌رگه‌كان 22 كه‌س بوون. له‌پڕ له‌هه‌موو لایه‌ك جاش و خائینان جێگای پێشمه‌رگه‌كانیان ئاورباران كرد، له یه‌كه‌م ده‌ستڕێژدا به‌داخه‌وه سمایل خورشیدی فەرماندە له‌گه‌ڵ حه‌وت هاوسه‌نگه‌ری دیكه‌ی بە ناوەکانی سەدیق ئەحمەدی ناسراو بە سه‌رهه‌نگ، محه‌ممه‌د ڕه‌حیمی ناسراوە بەمحەممەد حاجیابادی، مه‌حموود چوپانزاده ناسراو بە مەحموود قۆچاغی، ڕه‌حمان مامه‌ش ناسراو بە ڕەحمان چواردیواری، قاسم فه‌یزی، سولێمان ئارامش و هه‌مزه ئیفتخاری شه‌هید بوون و بۆ جارێکی دیکە بنه‌ماڵه‌ی سمایل خورشیدی بۆ له‌ده‌ستدانی چوارەمین ڕۆڵه‌ی شه‌هیدیان ڕه‌شپۆش بوون.\nهه‌زاران سڵاو له گیانی پاكی شه‌هیدان: سمایل خورشیدی و ٧ هاوسەنگەرەکەی و هەموو شەهیدانی سوورخەڵاتی کوردستان.\nتاگی بابەت: خورشیدییەکان، خۆری درەوشاوەی ئاسمانی خەبات سمایل خورشیدی


جەلال مەلەکشا، گەوهەرێک کە لە بێدەنگییدا کۆچی کرد – کوردی – RojNews.News\nجەلال مەلەکشا، گەوهەرێک کە لە بێدەنگییدا کۆچی کرد\n02/11/2020 - 1:51:14 pm\nکە قەڵەمەکەی بەدەستییەوە دەگرت پارچە پارچە جەستەی نیشتمانی دەدورییەوە و وەک گەڕیدەیەکی یاخی دەگەڕا تا لۆچەکانی ڕووخساری لە شەونمی لێزمەی ئازادییدا بشارێتەوە.\nبێدەنگ دەبوو تا بەئارامیی گوێ ڕادێرێت بۆ هاواری چڵ و پۆکانی پیرە دار کە ڕەشەبا سێدارەی بۆ هەڵدەواسین، ئەو دەیویست کۆشکی ستەمکاران بە هێرشی واژە بڕۆخێنێت.\nشاعیر و ئەدیب و وەرگێڕی بەتوانای کورد جەلال مەلەکشا، قەڵەمێکی دەنگ لە گەروودا خنکاو و هۆنراوەیەکی پڕ لەزامی ساڕێژنەبووی شوێن پێ شەلاخ، بێدەنگ ژیا و بێدەنگیش کاروانی شیعریی بەجێهێشت.\nشاعیرێکی پشت کۆماوی ڕدێن سپی، پاشای زمانێکی دیلکراو، نە شەماڵ لەئامێزی گرت و نە ڕەشەبا مەودای پێدا سروەی ڕۆحی بلاوێنێت، تاڵە تاڵە پرچی وشەی شانە دەکرد و دەیکردە کەزی و سلۆگانی ئازادیی و هیوای تیا دەشاردەوە.\nنە نیشتمان ئامێزێکی گەرمی بۆ کردەوە و نە قاوشەکانی زیندانیش یادەوەرییەکانی ئەویان لەبیردەکرد، دەستەکانی بوونە دوو دەستی ئاشنای بەند و کەلەبچە، هیچ قوشبنێکی ئەم جەنگەڵە نەبووە سێبەر بۆ ماندوێتیی.\nئەو شیعرەکانی دەکرد بە گوڵ و کیژانی شار چەپک چەپک دەیانکرد بە دیاری، بەڵام هەرگیز کەس لە خۆی نەپرسی بۆ هێندە خەمباری.\nئەو لە مەلەکشان-ی سنەوە بۆ یەکەم جار نیگاکانی بەڕووی ژیاندا هەڵهێنا، وەک بازێکی یاخی بەرەو ئاسمان ڕۆشت و هەر بەرزتربووە و هێشتا نەگەیشتە شوێنە هەرە بەرزەکەی خۆی.\nپیاوێکی سەروسیما ئاڵۆزکاو، هەر تاڵە قژێکی پڕبوون سەربوردەی ئەوین و هەڵوێست، کەسایەتییەکی بێدەنگی هەبوو بەڵام ناخی هاواری لێ دەچۆڕا، لەیەک کاتتدا ئیستاتیکای لە توخمی خوێن و کوێستان و تفەنگ دروستدەکرد.\nوەک پیرەدارێکی بەساڵاچوو لەسەر یاڵای بەرزی مێژوو ڕاوەستابوو، سەری نابووە كۆشی خەیاڵ و بیری لە ژین ئەكردەوە، دەنگ و جریوەی باڵندەكان لە ئامێز و لەنێو شاخ پەل و پۆیا تاڵیی ژینی لە یادی ئەو ئەبردەوە.\nمەلەکشا شارەزاییەکی زۆری لە ئەدەب و نووسیندا هەبووە و لە تەمەنێکی لاوێتییەوە بەبێ ئەوەی کتێبی چاپکراوی هەبێت دەبێته ئەندامی دەستەی نووسەرانی وڵاتی ئێران.\nچەندین جار بەهۆی هەڵوێست و شیعرەکانییەوە دەبرێتە قاوشەکانی زیندان، ١٦ ساڵی تەمەنی لە سووچەکانی زینداندا و لەژێر هاواری ئەشکەنجەدا بەسەربرد، خۆی دەڵێت: هەرچی دیواری زیندان هەیە یادگاریی منی پێوەیە.\nشیعرەکانی بۆنی ئازادیی و ئەوین و هەڵوێستیان لێ دەهات، بۆیە کەمبوون ئەوانەی ئامادەییان بۆ چاپکردنی بەرهەمەکانی تێدابوو، هەڵوێستەکانی تووشی دەربەدەریی دەکەن، ئەویش ڕوودەکاتە باشوری کوردستان و لە هەولێر دەگیرسێتەوە.\nبەڵام ئەم نیشتمانەش ئەمەکی بۆ ئەو قەڵەمە ئاوارەیە نەبوو، وەک سیاوەش گۆدەرزی، ڕۆژنامەنووس دەڵێت: بەهۆی هەڵوێستەکانییەوە دژی بارزانی، لەلایەن پارتییەوە ئەشکەنجە دەدرێت و بەناچاری خۆی تەسلیمی ڕژێمی ئێران دەکاتەوە.\nفشارەکان ئەویان لە هەڵوێستەکانی دانەدەبڕی، لەکاتی بەرخۆدانی کۆبانێ هەست و پشتیوانیی خۆی لە هۆنراوەیەکەدا بۆ ئەو بەرخۆدانە دەردەبڕێت، بەڵام لەلایەن دەسەڵاتدارانی ئێرانەوە فشاری لێدەکرێت و هەڕەشەی لێدەکەن کە شیعر بۆ بەرخۆدانی کوردیی بڵاونەکاتەوە، بەڵام ئەو موکڕ دەبێت و شیعرەکەی بڵاودەکاتەوە.\nئێوارەی ٣١ی ١٠ی ٢٠٢٠ لە تەمەنی ٦٩ ساڵییدا جەلال مەلەکشا بەهۆی جەڵتەی دڵەوە کۆچی دوایی دەکات و بۆ هەمیشە لە کاروانی ئەدەبیی و هونەریی کوردیی کەنارگیر دەبێت.


👫 مللەت محەمەد موحسین کەسایەتییەکان\n📅 کاتی تۆمارکردن Feb 8 2019 5:38PM\nناڤ : مللەت محەمەد محسن ژ دایک بوویێ 28-11-1990 ل [ زۆرتر... 👁] ✖ ✖ 0 4 ✔ 99% ✍ ز.س. 8-2-2019 17:38:42\n👫 هاژە شێخ سڵێمان کەسایەتییەکان\n📅 کاتی تۆمارکردن Jul 21 2009 3:43PM\nلە دایکبووی ساڵی 1971 شاری رواندز، دبلۆمی هەیە لە [ زۆرتر... 👁] ✖ ✖ 0 0 ✔ 99% ✍ هـ.ب. 21-7-2009 15:43:37\n👫 هەوارخان سەید موراد - هەوار بەرزنجی کەسایەتییەکان\n📅 کاتی تۆمارکردن Jul 11 2017 1:47PM\nلە ساڵی 1993 لە شاری هەولێر لەدایکبووە و لە خانەوا [ زۆرتر... 👁] ✖ ✖ 2 0 ✔ 99% ✍ س.ئـ. 11-7-2017 13:47:21\n👫 ڕۆشنا قادر عەبدوڵڵا کەسایەتییەکان\n📅 کاتی تۆمارکردن May 7 2020 3:08AM\nدەرچووی بەشی ئامارو کۆمپیوتەر. لە ئێستا خوێندکارە [ زۆرتر... 👁] ✖ ✖ 0 2 ✔ 99% ✍ ج.ع.ئـ. 7-5-2020 3:08:01


راپۆرتی پێشێلكاریی مافی مرۆڤ له مانگی تشرینی یەکەمی ٢٠١٦\n• دەسبەسەر كردن و به‌ندیخانه.\nشەڕی نەرم (سارد) لەڕێی بارمتەوە/ ماریا کەوسەری به شێوه‌ی كاتی ئازاد كرا.\n• کۆڵبەران و مین.\n• کرێکاران وناوەندی پیشەکان.\n• بەشەکانی دیکەی پێشێل کاری مافی مرۆڤ.


شیعر ڤاکسینێکە دژی ڤایرۆسی عەدەم\nحەمەسەعید حەسەن 23/03/2021\nشیعر هەر شێوەیەک نییە لە شێوەکانی دەربڕین، ڕووخسارێکی گەشی ناسنامەی کولتووری و نەتەوەییشە. شیعر هەر لایەنێکی هاوبەشی مرۆڤایەتی نییە، سەنگەری پێشەوەی پاراستنی زمانی دایکی ئەوە نەتەوانەیشە، مەترسی لەسەر زمانیان هەیە. شیعر ئەو ناوکەداوەیە دەمانبەستێتەوە بە دایکی نیشتمانەوە. شیعر ناخمان ڕۆشن دەکاتەوە، لێ ناگەڕێت لە ژیان بێزار ببین، ورەمان بەرز ڕادەگرێت و کۆمەکمان دەکات، خەون بە دونیای جوانترەوە ببینین.\nبەهۆی شیعرەوە کە ترپەی دڵی عاشقانە، توانای فڕین و خەونبینین بە ئازادییەوە پەیدا دەکەین. پێناسەکردنی شیعر ئاسانە، ئەگەر لەو شیعرەدا بۆی بگەڕێین کە سەرسامی کردووین. لەگەڵ سەرهەڵدانی ئینساندا، شیعریش پەیدا بووە و تا ئینسان بمێنێت، شیعریش دەمێنێت. داستان کە چیرۆکی ئەڤینی ئینسانی دێرینی، بە نەمری هێشتووەتەوە، بە شیعر نووسراوەتەوە. هیچ هونەرێک وەک شیعر، ئینسان ناهەژێنێت و قووڵ بە ناخیدا شۆڕ نابێتەوە.\nئەگەر ئینسانی ئاسایی جارێک بەرەو ڕووی مەرگ ببێتەوە، ئەوا شاعیر دوو جار بەرەو ڕووی مەرگ دەبنەوە، جاری دووەمیان وەک بایەلۆجیا نامرێت، لە داهێنان دەکەوێت و وەک داهێنان دەمرێت. مردنی جۆری یەکەم بەرەو ڕووی هەموو مرۆڤایەتی دەبێتەوە، بەڵام جۆری دووەم کە لای کەم هێندەی جۆری دووەم سەختە، تەنیا بەرەو ڕووی داهێنەران دەبێتەوە.\nترسی لە داهێنان کەوتن، بۆیە ئەوەندە دژوارە، چونکە بوونی داهێنەر بە بوونی دا‌هێنانەوە بەندە و داهێنەر هەر کە هەستی کرد، توانای بەخشینی نەماوە، ئەو هەستەی لەکن دروست دەبێت، کە کەسانێک هەیانە، توانای وەچەخستنەوەیان نەبێت. ئینسانی ئاسایی تەنیا یەک جار تاڵاوی مەرگ دەنۆشێت، بەڵام دا‌هێنەری لە داهێنان کەتوو، بەردەوام ژاری وشکبوونی کانیاوی بەهرەی دەنۆشێت.\nشاعیر کە تەنیا شارەزای یەک پیشەیە کە مامەڵەکردنە لەگەڵ وشەدا، هەر کە ئەو توانایەی لە دەست دا، هەست دەکات هەبوونی پێویست نییە و خۆی بە لاورگە دێتە پێش چاو. نووسین خۆی هەڵاتنە لە مردن، ئاخر نووسەر لەڕێی نووسینەکانییەوە، نەمری بۆ خۆی دابین دەکات. ئینسانی ئاسایی سوور دەزانێت، ڕۆژێک دەمرێت و بەو سەرئەنجامە قایلە، بەڵام لە داهێنان کەوتن، مەرگێکە داهێنەر هەرگیز لەگەڵیدا ڕانایەت.\nگەلێک جار بووکی توانای نووسین لە نووسەر دەتۆرێت، بەڵام ڕەنگە زۆری پێ نەچێت لەگەڵیدا ئاشت ببێتەوە. نەجیب مەحفووز دوای شۆڕشی یۆلیۆی ١٩٥٢ چەند ساڵێک هیچی بڵاو نەکردەوە، بەڵام لە ١٩٥٦دا بە ڕۆمانی (نێوان دوو کۆشک)دا، دەرکەوتەوە و زۆری نەبرد دوو ڕۆمانی تریشی بڵاو کردەوە، کە ئەو سێ ڕۆمانە لوتکەی داهێنانی پێک دەهێنن. کێشە گەورەکە ئەوەیە، مەرج نییە هەموو بێدەنگییەک، نووسینی بەدوادا بێت، ئاخر دەشێت نووسەرێک لەناکاو، بە یەکجاری توانای نووسین لە دەست بدات، وەک چۆن ئینسانێکی ئاسایی، لە تافی لاویدا، لەپڕ دڵی دەوەستێت.\nنووسەر هەیە دوای ماوەیەک لە بێدەنگی کە دێتەوە گۆ، خۆی دووبارە دەکاتەوە و هیچی نوێ پێشکەش ناکات، بۆ ئەو نووسەرانە وا باشترە هەر کڕ بن، ئەگەرنا زیان بە ڕابردووی پرشنگداریان دەگات. لای شاعیر پەنگخواردنەوە نییە، ئاخر کانیاوی شیعر کە تەقییەوە، بەری پێ ناگیرێت و لە توانای شاعیردا نییە، خۆی لێ بدزێتەوە. ڕامبۆ بەرلەوەی تەمەنی ببێت بە بیست ساڵ، وازی لە نووسینی شیعر هێنا، بەڵام لەسەر ئاستی جیهان، یەکێک لە ئەزموونە هەرە جوانەکانی پێشکەش بە بزاڤی شیعر کرد. هەردی لە (لوتکەی بڵندی گەنجیدا) کانیاوی شیعری جوانی لە خوڕە کەوت، گۆران وەک بایەلۆجیا، مەرگ نەک هەر لە دەرگەی ژیانی دابوو، بەڵکوو دەستیشی لە یەخەی گیر کردبوو، بەڵام وەک شیعری جوان، هەر لە داهێنان نەکەوتبوو.\n(*) شوقي بزیع، الشعرا‌ء والکتاب بین النظوب المؤقت والسکتە الإبداعیه.


جیهاد موحەمەد : شیکارییەک بۆ خۆپیشاندانەکانی خەڵکی ناڕازی کوردستان ! – WTARIKURD\nململانێ حیزبییەکانی کوردستان قۆناغی راگوزەر نین !\nقۆناغی راگوزەر ، بەو قۆناغە دەوترێت کە ململانێ کۆمەڵایەتی‌و سیاسییەکان بگاتە ئاستی ژانگرتن . ژانێک ، کە هەڵگری فەلسەفەیەکی جیهانبینی جیاوازە . جیاواز لە رووی کۆمەڵایەتی‌و کولتووری کۆمەڵایەتی باو‌و فەراهەمکردنی کولتووری کرانەوە‌و قبوڵکردنی نوێخوازی‌و سەردەمیانەی سیستمی پەروەردەیەکی فەلسەفیانەی رزگاریبەخش ؛ جیاواز لە ڕووی سیاسیی‌و سیستمی حکومڕانی قۆرخکار‌و نا دیموکرات‌و پێکهێنانی حوکمڕانییەکی دیموکرات‌و چەسپاندنی کولتووری دیموکراتییانە ؛ جیاواز لە رووی کولتووری باوی روانین بۆ کێشەی جێندەر‌و هەڵگری فەلسەفەی یەکسانی‌و دروستکردنی کولتووری هاوڵاتیی لە بەردەم یاسا و دادگادا ؛ دادپەروەری لە دابەشکردندا ؛ سەروەری یاسا‌و نووسینەوەی دەستورێکی ئینسانیی‌و سێکۆلار .\nئێستای حوکمڕانی کوردستان هاوکێشەیەکە لە نێوان دوو جەمسەردا ، جەمسەرێک بە ناوی ئازادی‌و رزگاری‌و دادپەروەری بۆ ئەمەش دروشمی سەرەکیان بە مەدەنیکردن‌و بە دیموکراتیکردنی کولتووری سیاسی‌و کۆمەڵایەتیە . جەمسەری دووەمیش بە ناوی پاراستنی ئەزموونی حوکمڕانی خۆماڵی کوردستان‌و ترسە دەرەکیەکان‌و ” پێویستی سەقامگیرییەوە ” ئیدارەی سەپاندنی خۆی درێژە پێ دەدات . لە راستیدا هەردوو جەمسەری هاوکێشەکە لە ئەفسانە زیاتر شتێکی تر نییە . نە سەقامیگری کۆمەڵگا‌و پێکەوە ژیان‌و مافی مرۆڤ‌و ئازادی‌و حوکمی دیموکراسی لە ماوەی ئەم بیست‌و چوار ساڵەدا هاتۆتە ئاراوە ، نە جوڵاندنی هەستی خەڵکی‌و کاری پۆپۆلیستانەی هەندێک لایەنی سیاسیش دەبێتە گۆڕانکاری‌و سڕینەوەی داگیرکاری‌و قۆرخکاری هەموو جومگەکانی ژیانی خەڵکی . بۆیە ئەم قۆناغە ، قۆناغێکی چەبەستووە نەک قۆناغی راگوزەر .\nکاتێک کۆمەڵگا لە ململانێ سیاسیی‌و کۆمەڵایەتییەکانیدا دژایەتیەکەی دەگاتە ئاستی ئەو ژانگرتنەی کە کۆرپەلەی قۆناغی نوێی لێ لە دایک دەبێت ، کۆمەڵناسەکان لەمە تێدەگەن‌و درێژایی ماوەی ئەم ململانێیە ناو دەبەن بە قۆناغی راگوزەر . واتە قۆناغی گواستنەوە لە سەردمێکەوە کە تیاییدا جیهانبینی چ لای خەڵک بە گشتی و چ لای حیزب‌و دەسەڵاتی سیاسی چیتر قبوڵ ناکرێت ، چونکە ژیانی پەکخستووە ، چەوساندنەوە‌و ستەمکاری گەیشتوەتە ئاستێک کە چینێکی شۆرشگێری ئەوتۆی دروست کردووە بە توندی پێ دادەگرێت لە سەر رزگاربوون لە دەست ئەو بارە قورسەی کە لە سەر شانێتی‌و چیتر توانای هەڵگرتنی نییە . قۆناغی راگوزەر ، درێژەپێدانی هەمان قۆناغ نییە ، بەڵکو گۆڕینێتی .\nماوەی بیست‌و چوار ساڵە بەم حوکمڕانییە چەقبەستوەی کوردستان بە هەڵە دەوترێت قۆناغی راگوزەر ، هەموو هیواکانیش لەسەر راگواستنی ئەم ( قۆناغە کاتییە ) هەڵچنراوە‌و خەڵکی لە چاوەڕوانی گۆدۆدایە . لە قۆناغی راگوزەردا ، خەڵکی هۆشیارن بۆ مافەکانی خۆیان ، رەخنەگر‌ی جددین‌و بیردەکەنەوە نەک بیریان پێبکرێتەوە . ئەو حیزب‌و لایەنە سیاسییەی سەرکردایەتی ئەم ململانێیە دەکات بۆ گۆڕانکاری خۆی بەشێک نابێت لە حوکمڕانی ؛ زەوینە خۆشدەکات بۆ بیرکردنەوەی خەڵکە ستەمدیدەکەو بەردەوام لە دیالۆگدایە لەگەڵیدا ، نەک لە جیاتی ئەوان بیرکاتەوە‌و بە گوێرەی بەرژەوەندی حیزبایەتی خۆی ململانێکان ئاراستە بکات .\nقۆناغی راگوزەر مەرج نیە تەنها هەڵگەری توند‌و تیژی بێت‌و زەبر‌وزەنگ بکات بە داردەستی خۆی بۆ لێدان لە حوکمڕانیە ستەمکار‌و چەوسێنەرکە . هەندێک جار ئەم قۆناغە هەڵگری ململانێیەکی نەرم‌و شۆڕشێکی کۆمەڵایەتی‌و رۆشنبیریی زیاتر نییە . بەڵام بە هۆکاری ئەوەی سیستمی حکومڕانییەکان لە رۆژهەڵاتی ناوەڕاستدا کە کوردستانی خۆشمان دەگرێتەوە ، حکومڕانییەکی یەجگار بە زەبەروزنگ‌و دڕندەیە بۆیە هەمیشە راپەڕینەکانی خەڵک بەرامبەریان زەبروزەنگ‌و خوێنڕشتن لە خۆ دەگرێت .\nبە گشتی لە رۆژهەڵاتی ناوەڕاستدا خۆپیشاندان‌و ڕاپەرینەکانی گەلان ئەگەر ئەم ژانگرتنەش بێت ، ناگاتە ئەنجام‌و کۆرپەلەکەی لە بار دەچێت .\nراپەڕینەکانی خەڵکی وڵاتانی عەرەبی کە ( محمد بو عزیزی ) بە ئاگر بەردانە خۆی لە ١٧ی دیسەمبەری ٢٠١٠دا دەستی پێکر‌د‌و ناونرا شۆڕش‌و بەهاری عەرەبی ، هەرچەندە بە روخانی رژێمەکانی ئەم وڵاتانە کۆتایی هات ، بەڵام نەبوون بە گۆڕانکاری لە ژیانی خەڵکیدا ، بەڵکو ژیانی خەڵکی ئەو وڵاتانە ، چەوساندنە‌وەو ستەمکاری‌و خوێنڕشتنی زیاتری بە خۆیەوە بینی . هۆکاری نەگەیشتنە ئەنجامی ئەم شۆرش‌و راپەڕینانەش بە پلەی یەکەم ئەوە بوو کە خەڵکی هەڵگری خۆرێکخستنێکی شۆرشگێرانە نەبوون ؛ هەڵگری فەلسەفەی جیهانبینیەکی نوێ‌و سەردەمیانە نەبوون ، تەنها هەڵگری کۆمەڵێک دروشمی وەک دیموکراسی‌و ئازادی‌و سڕینەوەی گەندەڵی‌و داواکردنی دادپەروەری بوون . ئەم دروشمانەش بە ئاسانی حیزبێک یان حیزبگەلێک توانیان بیکەن بە پەیامی خۆیان‌و گرتنەدەستی جڵەوی راپەڕینەکان‌و لە دواجاریشدا چونکە خاوەنی فەلسەفەیەکەی جیهانبینی نوێ‌و سەردەمیانە نەبوون هەمان تاس‌و حەمامی ستەمکارییان بەرهەمهێنایەوە . شۆڕشی گەلی ئیرانیش لە ساڵی ١٩٧٩دا ، بە هەمان دەردر چوو .\nحیزبە حوکمڕانەکانی ئێستای کوردستان ، هەموویان وەک یەک وان و جیاوازیان نییە لە جیهانبینیاندا ، هەندێک لەو جیاوازییانەی هەیانە تەنها دروشمە. بەڵگەش لەسەر ئەم لێکدانەوەیە ، ئەوەیە کە هیچ حیزبێک لەم حیزبانە خاوەنی پرۆژەیەکی رەخنەگرانەی جددی ئەوتۆ نیە کە تا سەر بیکات بە بەرنامەی کاری سیاسیی خۆی‌و بە بێ پشێوی نانەوە‌و موزایەدە هەوڵی جێبەجێکردنی بدات ، یان بیکات بە ئەجندای خەباتی پەرلەمانیی لە فراکسوێنەکەی خۆیدا . هەموو رەخنەی حیزبەکان لە یەکتری‌و لەسەر رەوشی خراپی باری ئابووری‌و کۆمەڵایەتی خەڵکی کوردستان ، لە دواجاردا بە رێکەوتنێکی سیاسییانەی نێوان خۆیان کۆتایی هاتووە . رەنگە باشترین نموونە‌ش بۆ ئەم لێکدانەوەیە ئۆپۆزسوێن بوونی بزووتنەوەی گۆڕان و هەردوو حیزبە ئیسلامیەکە بێت لە ماوەی چوار ساڵدا ، کە دواجار بە رێکەوتنێکی سیاسیی‌و دروستبوونی حکومەتی بنکە فراوان کۆتایی هات . بۆیە ئەم ململانێ حیزبییانە نە قۆناغی راگوزەرن ، نە هیچ لایەکیشیان دەتوانن پێشەڕەوی شۆڕش‌و ڕاپەڕینێک بکەن جیاواز لە جیهانبینییە نەریتیی و باوەکە .\nئەگەر بە دووری یەک مەسافە لە هەر پێنج حیزبە حوکمڕانەکەی ئێستای کوردستان بوەستین‌و بێ لایەنانە وردبینەوە‌و هەڵسەنگاندنمان هەبێت بۆیان ، بە ئاسانی بۆمان دەردەکەوێت ململانێ سیاسییەکانی نێوان ئەم حیزبانە گۆڕانکاری لێناکەوێتەوە ، بەڵکو دەچێتە خانەی موزایەدەی سیاسییەوە. ئەوەی تێبینی دەکرێت لە بنەمادا مەبەست لە گۆڕانکاری سیستمی حکومڕانیەکە نیە لای حیزبە سیاسییەکان ، هێندەی یەکلاییکردنەوەی ململانێ حیزبییەکانی خۆیانە لەگەڵ یەکتریدا . ئەوە خەڵکە ، کە ئاسنی سارد دەکوتن‌و بێ ئاگایانە ! ئەم ململانێ سیاسییانە بە ململانێی نێوان خۆیان‌و دەسەڵاتی سیاسیی دادەنێن . هەر ئەم هۆکارەشە کە زۆربەی خەڵکی کوردستانی دابەشکردووە بەسەر ئەم حیزبانەدا ، بەو نیازەی کە بەخەتەوەری ژیانییان‌و خۆشگوزەرانییان‌و چارەسەری قەیرانەکانیان لەو لایەندارییەدا دەبیننەوە . حیزبە حوکمڕانەکان هەموویان ناڕەزایەتیەکانی خەڵکی کوردستان دەقۆزنەوەو دەیکەن بە میکانیزمێک بۆ ململانێ سیاسییەکانیان لەگەڵ یەکتریدا .\nهەر چۆن جەماوەرێک لە خەڵکی کوردستان ، بە دنەدان و سۆزی ” کوردایەتی ” راستەقینەو سۆزی دروستکردنی دەوڵەتی کوردی دژایەتی خۆپیشاندانەکان دەکەن ، یان بێدەنگن ، بە هەمان شێوەش ئەو خۆپیشاندان‌و بەردەفرکێیەی کە خەڵکی کوردستان دژ بە ستەمکاریی دەسەڵاتی سیاسیی لە کوردستاندا دەیکات ، دنەدان‌و جوڵاندنی هەست‌و سۆزێکی حیزبایەتی لە پشتەوەیە . بۆیە دەبینین خەڵکی کوردستان هەتا ئێستاش راپەڕین‌و خۆپیشاندان لە یەک جیاناکەنەوە . راستە خۆپیشاندان لە هەموو جیهاندا زۆر جار توند‌وتیژی بە خۆیەوە دەبینێت ، بەڵام هیچ کات خۆپیشنادانەکان بە مەبەستی راماڵینی دەسەڵاتی سیاسیی نایەت ، هێندەی بە فشار دروستکردن دێت لە سەر دەسەڵات بۆ جێبەجێکردنی هەندێک داواکاری .\nراپەڕین کاتێک دەکرێت ، خەڵکی ناڕازی بۆ راماڵینی دەسەڵاتێکی ستەمکار دەیکات ، وەک راپەڕەینەکانی وڵاتانی عەرەبی‌و شۆڕشی ١٩٧٩ی گەلی ئێرانی کە لە دواجاریشدا نەگەیشتنە ئەنجام .\nخۆپیشاندانەکانی خەڵکی کوردستان ، خوازیاری هەندێک ریفۆرمە ، خوازیاری هەندێک داواکاری دەستبەجێیە ، وەک پێدانی موچە‌و کارەبا ؛ خۆپیشاندانی خوێندکاران‌و قوتابیان بۆ ریفۆرم‌و هەندێک داواکاری کە زۆر ئاسایین . لە جێبەجێکردنی ئەم داوکاریانەدا هیچ جۆرە گۆرانکارییەک دروست نابێت لە جیهانبینی دەسەڵاتی سیاسییدا ، بەڵام هەندێک لایەن وا لە خەڵک‌و جەماوەری ناڕازی تێدەگەیەنن ، کە ئەم خۆپیشاندان‌و بەردە فرکێیە دەبێتە گۆرانکاری سیستمی سیاسی . تەنانەت ئەو گۆڕانکاریەی کە هەر چوار حیزبی جارانی ئۆپۆزسوێن‌و ئێستای هاوبەش لە حوکمڕانی كوردستنادا پێی لە سەر دادەگرن ئەگەر جێبەجێش بکرێت هیچ گۆرانکارییەکی ئەوتۆ لە عەقڵیەت‌و جیهانبینی دەسەڵاتی سیاسیی‌و حکومڕانیدا دروست ناکات .\nلە ماوەی بیست‌و چوار ساڵی حکومڕانی حیزبە کوردیەکاندا هیچ جۆرە راپەڕین‌و شۆرشێک نەکراوە بۆ گۆڕینی عەقڵیەت‌و جیهانبینیە باوەکەی . ئەوەی روویداوە بە خۆپیشاندانەکانی ١٧ شوبات‌و ئەم خۆپیشاندان‌و بەردە فرکێییە ١٠ی مانگی ئۆکتۆبەر دەستیپێکرد ، هەموو ناڕەزایەتی‌و خۆپیشاندانەکانی ناو بە ناوی خەڵکی زەحمەتکێش‌و ستەمدیدەی کوردستان هەموویان لە پێناوی هەندێک ریفۆرم‌و داواکاری دەستبەجێ بوون ، هیچیان نە خۆ رێکخستنێکی شۆڕشگێرانە ، نە فەلسەفەی جیهانبینیەکی جیاواز بنەمای نەبووە . بۆیە ئەوانەی کە وای لێکدەدەنەوە کە خەڵکی خۆپیشاندەر خوازیاری ئەو جۆرە لە گۆرانکارین‌و دەیانەوێت بە تەواوەتی سیستمی دەسەڵاتی سیاسی لە کوردستاندا هەڵتەکێنن ، یان نەزانن‌و تێناگەن ، یان دوای سۆزی حیزبایەتی کەوتوون‌و بە دنەدانی ململانێ حیزبایەتییەکان لە خشتە دەبرین . بەڵام ئەم لێکدانەوەیە بە هیچ جۆرێک خۆپیشاندان‌و داواکارییەکانی خەڵکی کوردستان کاڵناکاتەوە‌و ناسڕێتەوە ، بەڵکو خوازیاری ئەوەیە کە بەم لێکدانەوەیە هەڵە تێگەیشتنەکان راستبکاتەوە .


ئەو ژنە سویدییەی ناوزەنگ-ی کردە ماڵی خۆی – Knwe.org\nسەرەکی » ئاراستە » ئەو ژنە سویدییەی ناوزەنگ-ی کردە ماڵی خۆی\nئەو ژنە سویدییەی ناوزەنگ-ی کردە ماڵی خۆی\nئەگنێتا سالی ١٩٦٨ پاش ئەوەی مامۆستا و کەسایەتی ناسراوی کورد هۆمەر شێخموس-ی ناسی، ئیتر کورد و کوردستان بووە بەشێک لە ژیانی و رۆژ بە رۆژیش خۆشەویستی گەلی کورد لەلای ئەو خانمە ئێسک سوک و دڵسۆزە قوڵتر دەبێتەوە.\nخانم ئەگنێتا پاش ئەوەی شووی بە هۆمەر شێخموس کرد، زیاتر لە مەسەلەی کورد نزیک بووەوە، تا سەردەمێک لەگەڵ هاوسەرەکەی بۆ ماوەی ٨ مانگ لەسەرەتای هەشتاکاندا چووە ناوزەنگ و لەنزیکەوە بەشداری لەژیانی پێشمەرگایەتی کرد. ماوەیەک بوو دەمویست لەنزیکەوە چاوپێکەوتنێکی لەگەڵدا بکەم لەو دەرفەتەی بۆم رەخسا توانیم خاتوو ئەگنێتا بێنمە قسە و بڵێ:\nلە ساڵی ١٩٦٨ هۆمەرم ناسی ئەوکاتە زۆر زۆر کەمم دەربارەی کورد دەزانی، چونکە ئەوێ دەمێ تەنها پێنج کورد لە سوید هەبوون ئەویش بۆ خوێندن هاتبوون، ئەوانی تریش هەمووی کوردی تورکیا بوون بۆ کارکردن هاتبوون. وردە وردە هۆمەر باسی کورد و کوردستانی بۆ دەکردم و منیش زیاتر لە مەسەلەکە دەگەیشتم.\nلە راستیدا ئەو پێنج کوردەی بۆ خوێندن هاتبوون و پەنابەربوون رۆڵێکی گرنگیان هەبوو لە ناساندنی کێشەی کورد بە کۆمەڵی سویدیی، تاوای لێهات ئێستا کورد و مەسەلەکەی شتێکی زۆر ناسراوە لەناو کۆمەڵگای سویددا.\nزۆرجار لەگەڵ ئەو پێنج کوردەدا بۆ رێپێوان لە بۆنەکاندا پێکەوە دەبوین، لە رۆیشتندا من لەلای راست و ئەوان لە لای چەپ دەڕۆیشتن.\nلەساڵی ١٩٧٥ کە یەکێتیی نیشتمانیی کوردستان دامەزرا، هۆمەر یەکێک بوو لە دامەزرێنەرەکانی، بۆیە ئەو خاڵە وەرچەرخانێکی گەورە بوو بۆ من، کە زیاتر لە مەسەلەی کورد نزیک ببمەوە بە تایبەت دوای ئەوەی کە رۆژنامەیەکمان بە ناوی ژ سپارک THE SPARK بە زمانی ئینگلیزی بۆ مەسەلەی کورد دەردەکرد.\n* سەرەتای ناسینت لەگەل هۆمەر شێخموس چۆن بوو؟\n– لە راستیدا هۆمەر بۆ خوێندن هاتبوو بۆ سوید، بەڵام چونکە حەزی لە زمانی سویدی نەدەکرد، دەیوست بچێتە وڵاتێکی تر. من ئەوم هەر لە ساڵی یەکەمەوە ناسی، بەڵام بە زمانی ئینگلیزی قسەمان دەکرد، دواتر بڕیاریدا کە لە سوید بمێنێتەوە.\n* کەواتە کاک هۆمەر لەبەر تۆ لە سوید مایەوە؟\n–(بەپێکەنینەوە) بەڵێ من وام لێکرد لێرە بمێنێتەوە.\n( ساڵی ١٩٧٨ هۆمەر شێخموس بۆ سێ هەفتە گەڕایەوە کوردستان، بۆئەوەی لە کۆبوونەوەیەکی گرنگ بەشداربێت، کەچی وەکو خاتوو ئەگنێتا گوتی؛ ئەم سێ هەفتەیە بوو بە ٧ مانگ تا لە پڕێکا دەنگی هۆمەرم لە تاران گوێ لێ بوو، گوتی؛ ئەوا دەگەڕێمەوە بۆئەوەی بە یەکجاری لە سوید بمێنمەوە).\n* ئەی چۆن دوایی رای خۆی گۆڕی؟\n–پاش ئەوەی گەڕایەوە سوید پاش ماوەیەک رای خۆی گۆڕی، گوتی؛ دەگەڕێمەوە کوردستان، بۆیە منیش بڕیارمدا لەگەڵیدا بچم، ئەوە بوو لە مانگی شوباتی ساڵی ١٩٨٠ چووم بۆ کوردستان و تا ناوەڕاستی مانگی تەمموز لەوێ مامەوە، جارێکی تریش لەمانگی نیسانی ساڵی ١٩٨١ چوومە کوردستان و تاکو مانگی ئاب من و هۆمەر پێکەوە بووین، دواتر لە ئێران لەسەر مەسەلەی فیزا چەند هەفتەیەک لە تاران گیرمان خوارد.\n(لەسەرەتای هەشتاکاندا دۆڵی ناوزەنگ و نۆکان مەڵبەندی سەرکردایەتی یەکێتیی نیشتمانیی کوردستان و چەند حزبێکی تری عێراقی و ئێرانی بوو، بۆیە زۆر کەس بە دۆڵی حزبەکان یان دۆڵی پێشمەرگەکان ناویان دەبرد).\nخاتوو ئەگنێتا لە کۆمەڵێکی هێمن و پێشکەوتووی وەکو سویدەوە یەکسەر بەرەو ناوزەنگ بەڕێکەوت، دەبارەی سەرەتای ژیانی پێشمەرگایەتی لەوێ دەدوێ:\nلە راستیدا هۆمەر زۆر بە وردی باسی ژیانی پێشمەرگایەتی بۆ کردبووم، بۆیە لە رووی تیۆریەوە هەموو شتەکان لام روون بوو، بە تایبەتی سەختی ژیان و نەبوونی خواردن و سوتەمەنی و هاتوچۆ..هتد. ژیانی ناوزەنگ و ژیانی سوید جیاوازیان وەکو شەوورۆژ وابوو.\n* یەکەم رۆژی گەیشتنت بۆ ناوزەنگ چۆن بوو؟\n–بەرلەوەی بەرەو ناوزەنگ بەڕێبکەوین، من لەگەڵ د. فوئاد مەعسوم بە سواری وڵاغ و هۆمەر و ئەوانی تریش بەپێ لە مەهابادەوە بەرەو ناوزەنگ بەڕێکەوتین. لەرێگە خەڵکێکی زۆرمان دەبینی و سەلامیان لێ دەکردین و وەڵاممان دەدایەوە، هەر لە یەکەم رۆژی گەیشتنم بۆ ناوزەنگ تا دوو مانگ ئەژنۆم ژانی دەکرد، چونکە لەکاتی جل و قاپ شوشتندا ئەبوو بە چیچکانەوە دابنیشیت، کە ئەوەش بۆ من زۆر سەخت بوو.\n* ژنی تر لەوێ بوون؟\n–هێرۆ و نەرمین و روناک و ژنێکی تر کە ناوەکەم لەبیر نەماوە لەوێ بوون. سەرەتا لەگەڵ هێرۆدا برادەرایەتیم دروست کرد، دواتر رۆژ بە رۆژ پەیوەندیم لەگەڵ ئەوانی تر خۆش بوو و برادەرایەتیم دروست کردن. سەرەتا ئێمە پێنج ژن بووین، بەڵام لە هاوینی ساڵی ١٩٨١ ژن و منداڵ و خێزانی تر هاتنە ناوچەکە.\n* دوای گەڕانەوەت لە ناوزەنگ چ گۆڕانکاریەکت بەسەردا هاتبوو؟\n–من بۆ خۆم ژنێکی لاوازم، لەناوزەنگ پێنج کیلۆم کەمکردبوو، کە گەڕامەوە سوید لە ئاوێنە سەیری خۆم دەکرد، وام دەزانی لە ئۆردوگا زۆرەملێکانی جولەکەکانی سەردەمی هیتلەر گەڕاومەتەوە.\n* ئەی لە ناوزەنگ فێرە چی بوویت؟\n–پەیوەندیم لەگەڵ ئەو پێنج ژنەی ئەوێ زۆر خۆش بوو، ئەوە بۆ من حاڵەتێکی نوێ بوو، هەروەها لەناوزەنگ نەوشیروان مستەفا فێری چۆنێتی بەکارهێنانی کلاشینکۆف و دەمانچەی کردین، من و هۆمەر کە شەوان دەنووستین دەمانچەکانمان لەژێر سەرینی خۆمان دادەنا.\n* ئێستا دەزانی چەک بەکاربێنی؟\n–(بەپێکەنینەوە).. ئەوکاتە دەمتوانی.\nلەکاتی قسەکردندا ئەگنێتا گوتی:\nمن نەمدەزانی فڕۆکە چۆن بۆمبا فڕێ دەدا و شەڕ دەکات، بۆ یەکەمجار کە فڕۆکە بۆردومانی ناوچەکەمانی کرد، من دەمویست سەیریان بکەم تا بزانم چۆن شەڕ دەکەن، بەڵام دیارە ئەوە شتێکی خەیاڵی بوو، چونکە لەکاتێکدا کە من لەنزیک (کونە تەیارە)کەوە وەستابووم بۆئەوەی تەماشای فڕۆکەکان بکەم کە چۆن بۆردومان دەکەن، دوو کەس دەستی منیان گرت و منیان راکێشایە ناو (کونە تەیارە)کە. لەو بۆردومانەدا کەس شەهید یان بریندار نەبوو، هەروەها نەماندەزانی کە فڕۆکەکان هی عیراقن، یان هی ئێرانن، بەڵام جاری دووەم کە بارەگاکانمان لە تووژەڵە بوو ئەوجارە فڕۆکەی عیراقی بۆردومانی کردین، من و هۆمەر لە خەودا بووین و بوو بە هەراوهۆریا و ئێمەش وەکو خەڵکی تر خۆمان شاردەوە.\n* ئەی دواتر چۆن ناوزەنگتان بەجێ هێشت؟\n–لە راستیدا بەر لەو هێرشانەی باسم کردن بڕیاردرابوو هۆمەر ببێت بە لێپرسراوی پەیوەندییەکانی دەرەوەی یەکێتیی نیشتمانیی کوردستان، ئەوەبوو بە پێی ئەو بڕیارە ناوزەنگمان بەجێهێشت.\n* کەواتە لەبەر هۆمەر لە ناوزەنگ مایتەوە؟\n–بەپلەی یەکەم بەڵێ، بەڵام لەهەمان کاتیشدا حەزم لێبوو کوردستان ببینم و لە نزیکەوە شارەزای شاخ و دۆڵ و جوانیی کوردستان بم.\n* ئەی بۆچی دوای راپەڕین و ئازادکردنی کوردستانی عیراق تا ئێستا سەردانی کوردستانت نەکردووە؟\n–لە ساڵی ١٩٩٣ هۆمەر گەڕایەوە کوردستان، ئەوکاتە من کارم دەکرد، بۆیە نەمتوانی لەگەڵیدا بگەڕێمەوە. جاری دووەمیش کە هۆمەر گەڕایەوە کوردستان ئەوکاتە من دەمخوێند. ئەمساڵیش کە گەڕایەوە بڕیاربوو لە ١/١٠ دەست بەکاربکەم، بەڵام بڕیارە ئەمجارە لەگەڵ هۆمەر بگەڕێمەوە و لە کۆنگرەی یەکێتیی نیشتمانیی کوردستان بەشداربین.\n* ئەوکاتەی لەناوزەنگ بووی لە کامەیان زیاتر دەترسایت، لە فڕۆکە یان لە مشک؟\n–لە راستیدا لە فڕۆکە نەدەترسام، چونکە پێشتر نەمبینیبوو، بەڵام لە مشک دەترسام، بۆیە هەر کە مشکێک بەدیار دەکەوت هاوارم دەکرد و بە پێشمەرگەکانم دەوت وەرن لێرە دووریان بخەنەوە، پێشمەرگەکانیش پێم پێدەکەنین. لە راستیدا لە ماری ژەهراوی زۆر دەترسام، لە هاوینی ١٩٨١ لە ناو خێوەت دەژیاین، مار چووە ناو خێوەتی زۆر لە هاوڕێکانمانەوە، هەروەها دووپشکیش هەبوو، وابزانم جارێکیان دووپشکێک دای بە شێخ دارۆوە.\n* لەناوزەنگ وەک ژنێکی بیانی مامەڵەیان لەگەڵدا نەدەکردی؟\n–نەخێر، هەروەکو یەکێکی خۆیان تەماشایان دەکردم، بەرلەوەی بڕۆین بۆئەوێ هۆمەر هەوڵیدا فێری چۆنیەتی نووسینی کوردیم بکات بۆئەوەی شارەزایی لە دەنگەکان پەیدا بکەم. دواتریش نەرمین و ژنەکانی تر بە زمانی ئینگلیزی قسەیان لەگەڵ دەکردم و بۆئەوەی ئینگلیزییەکەیان بەهێز بێت، هێرۆ بەڵێنی دا کە فێری زمانی کوردیم بکات، بەڵام لەوکاتەدا وا رێکەوت کە لەگەڵ مام جەلال سەفەری دەرەوە بکات.\n* چ یادگارییەکی خۆش و سەیرت دەربارەی ژیانی ئەوێ رۆژێ بە بیرماوە؟\n–لە راستیدا زۆر یادگاریم هەیە لەوانە، جارێکیان هۆمەر کۆبوونەوەی هەبوو لە مەهاباد، منیش لەگەڵی چووم بۆئەوێ هەندێک شت بکڕین، من سواری ئێسترێک بووم، لە کاتی گەنجێتیمدا لە سوید سواری ئەسپ بووبووم، بەڵام سواربوونی ئێستر بۆ من شتێکی نوێ بوو، بە تایبەتی کە ئێستر بەوە ناسراوە کە کەللە رەقە و بە کەیفی خۆی دەڕوات، لە رێگادا تووشی شوێنێکی هەزار بە هەزار بووین کە سەیری خوارەوەم دەکرد ژیانم لە جەستەم نەدەما، قەت لەو باوەڕەدا نەبووم کە رزگارم بێت، کەچی ئێسترەکە وەک نەبای دیبێ و نە باران زۆر بە ئاسانی لە شوێنەکە چووە خوارەوە. جارێکی تریش چووینە مەهاباد، لەمێژ بوو لە شوێنێکی خۆش نەخەوتبووین، ئێمەیان بردە شوێنێک بۆ خەوتن گوتیان ئەوە کاتی خۆی شا لێرە خەوتبوو، ئەمەش یادگارییەکی خۆش بوو لەبیری ناکەم.\n* ئەی یادگاری ترت لەبیر نەماوە؟\nجاروبار ئاغاکانی دەوربەر دەهاتنە لای هۆمەر، جارێکیان وا رێکەوت کە من بۆخۆم راستەوخۆ قسەیان لەگەڵدا بکەم، کە ویستم تەوقەیان لەگەڵدا بکەم، ئەوان تەوقەیان نەکرد، لەبەر ئەوە گوایە من ژنم، زۆر دڵم بەو رەفتارە تەنگ بوو، هۆمەر هەوڵیدا قەناعەتم پێ بکات کە ئەوە دابونەریتی لادێیە لە ناوچەکەدا، بەڵام من هەر قەناعەتم نەکرد. کاتێک کە هۆمەر قسەی لەگەڵ هەردوو ئاغاکە کرد یەکێکیان رازی بوو کە تەوقەم لەگەڵ بکا، بەڵام ئەویتریان هەر تەوقەی نەکرد، ئەوەشم لە یاد ناچێت.\n* چیڕۆکت لەگەڵ ئەسپێ چییە؟\n–پاش هێرشی فڕۆکەکانی عێراق بۆسەر بارەگاکانمان، ئێمە ژنەکان چووینە لادێ خەوتین، شەوێ لەسەربان خەوتین، بەڵام سەیر لەوەدابوو چارپایەکان چەند تەبەقە بوون، هەریەکەمان لەسەر تەبەقەیەک خەوتین کە بەیانی هەڵساین هەموو گیانمان ببوو بە ئەسپێ.\n* دوا پرسیارمان دەربارەی دوارۆژی کێشەی کوردە، ئایا تۆ گەشبینی بەرامبەر مەسەلەی کورد لە عێراقدا؟\n–ئاسان نیە وەڵامی ئەم پرسیارە بدرێتەوە، چونکە کاتی خۆی هۆمەر دەیگوت سەدام زۆری نەماوە، کەچی ساڵی ٢٠٠٠-یش تەواو بوو سەدام هەروەکو خۆیەتی، هیوادارم کورد بە مافەکانی بگات، چونکە شایستەی هەموو شتێکە.\nزۆر سوپاست دەکەین\nمنیش سوپاسی ئێوە دەکەم\nگۆڤاری خاک، ژمارە ٤٢، رۆژی ١٠ی کانونی یەکەمی ٢٠٠٠، لاپەڕەکانی ١٦ و ١٧ و ١٨\nسازدانی: شەپۆڵ فاخیر مێرگەسۆری


فرانسیسکۆ تارێگا - ویکیپیدیا، ئینسایکڵۆپیدیای ئازاد\nڤیاریاڵ، کاستێلۆن، ئیسپانیا\nگیتارژەن، ئاوازدانەر ، مامۆستا\nفرانسیسکۆ تارێگا (بەئیسپانی: Francisco de Asís Tárrega y Eixea، ٢١ ی تشرینی دووەم ١٨٥٢- ١٥ ی کانوونی یەکەم ١٩٠٩)، یەکێک بوو لە ئاوازدانەر و گیتارژەنە ئیسپانییە کارتێکەرەکان.\nتارێگا لە ٢١ ی تشرینی دووەمی ساڵی ١٨٥٢ لەدایک بووە، لە فیاریاڵ، کاستێلۆن، ئیسپانیا. ھەندێک دەڵێن گوایە باوکی تارێگا ففلامێنکۆی ژەنیوە لەگەڵ ژمارەیەکی تر لە شێوازە جۆراوجۆرەکانی تری گیتار، کاتێک باوکی رۆیشتووە بۆ کارەکەی، کە لەوکاتەدا پاسەوان/چاودێر بــووە لە شوێنێک لە San Pascual، تارێگا منداڵبووە و ویستوییەتی گیتارەکەی باوکی بگرێت/دەستلێبدات و ھەوڵبدات کۆمەڵێک دەنگی خۆشی لێوە دەستبکەوێت. نازناوی تارێگا بە منداڵی بریتی بووە لە "Quiquet".\nتارێگا بۆ ھەمیشەیی تووشی چاوکزی و تێکچوونی ھەستی بینین بو و کاتێک لەگەڵ خێزانەکەی جوڵان بۆ شاری کاستێلۆن، ھەر بەو منداڵییە ناوییان تۆمارکرد بۆ پۆلی مۆسیک تا فێری مۆسیک بێت. ھەردوو یەکەمین مامۆستایانی مۆسیکی تارێگا کە Eugeni Ruiz و Manuel González بوون، نابینابوون!\nلە ساڵی ١٨٦٢، Julián Arcas ی کۆنسێرت گیتار، لەئاھەنگێکدا لە کاستێلۆن بینیی فرانسێسکۆ(کەلەوکاتەدا گەنج بوو) گیتار دەژەنێت، بۆیە داوای لە باوکی فرانسێسکۆ کرد کە رێگەی پێبدات کە فرانسێسکۆ لەگەڵ خۆی ببات بۆ بەرشەلۆنە و لەوێ پێکەوە گیتار بخوێنن. باوکی فرانسێسکۆ تارێگا رازی بوو، بەڵام سوور بوو لەسەر ئەوەی کە پێویستە کوڕەکەی وانەی پیانۆش وەربگرێت و بخوێنێت. لەوکاتەدا گیتار وەک ئامێرێک دانرابوو کە دەبوو بەدوای گۆرانیبێژدا بھاتەیە و بڕۆیشایە، لەکاتێکدا کە پیانۆ مەبەستی ھەموو ئەوروپا بوو و زۆر گرنگ بوو. لەگەڵ ئەوەشدا، تارێگا وانەکانی زوو راوەستان لەدوای ئەوەی کە Arcas بۆ گەشتێکی مۆسیکی رۆیشت و تارێگای بەجێھێشت. لەکاتێکدا کە تارێگا ھێشتا تەمەنی تەنھا ١٠ ساڵ دەبوو، رای دەکرد و ھەوڵیدەدا کە ژیانی مۆسیکی خۆی دەستپێبکات و بخاتەگەڕ بەدەستکردن بە ژەنین لە کافێکان و خواردنگەکانی بەرشەلۆنە. ئەویش بەخێرایی بەئامانجی دەگەیشت و بەرەبەرەش گەشەی دەکرد و گەورەتر دەبوو پاشان گەڕایەوە بۆ لای ئەو باوکەی کە قوربانییەکی زۆریدا لەپێناو ئەوەی کوڕەکەی بگەیەنێتە پەروەردەیەکی مۆسیکی درووست و پێشکەوتوو.\nپاش سێ ساڵ، لە ١٨٥٦، دووبارە رایکردەوە، ئەمجارەیان بۆ ڤالێنسیا کە لەگەڵ کۆمەڵێک گەنجی قەرەجدا لەوێ بەشداری کرد. باوکی بۆی دەگەڕا و توانی بیدۆزێتەوە و بیگەڕێنێتەوە لەگەڵ خۆی، بەڵام تارێگا بۆ جاری سێیەم، رایکردەوە/ھەڵھات، دووبارە بۆ ڤالێنسیا، لەسەرەتای ھەرزەکارییدا تارێگا تەواو شارەزا و لێھاتوو بوو لەھەردوو پیانۆ و گیتار.\nڕیکۆردۆس دێ لا ئەلامبرا\nوەرگیراو لە «https://ckb.wikipedia.org/w/index.php?title=فرانسیسکۆ_تارێگا&oldid=901318»\nئەم پەڕەیە دواجار لە ٢٠:٠٥ی ٤ی شوباتی ٢٠٢٢ نوێ کراوەتەوە.


تەرمی کچێک بە سوتاوی لە سلێمانی دۆزراوەتەوە | Esta Media Network\nسەرچاوەیەک لە فریاکەوتنی سلێمانییەوە بە تۆڕی میدیایی ئێستای ڕاگەیاند، تەرمی کچێک لە گەڕەکی (عەزیز ئاوا) دۆزراوەتەوە کە، ئاسەواری سوتاوی بە جەستەیەوە دیارە.\nئەو سەرچاوەیە ئاشکرایکرد، کچەکە تەمەنی لە نزیک 35 ساڵ دەچێت و ئاسەواری فیشەک بە جەستەیەوە هەیە، لەگەڵ ئەوەش تەرمەکە سوتێندراوە.\nبەپێی زانیارییەکان تەرمی کچەکە لە پزیشکی دادی سلێمانییە و چاوەڕێ دەکرێت کەسوکاری یان کەسانێک کە خۆیان بە کەسی دەزانن بچن بۆ وەرگرتنەوەی.\nلە هەمان کاتدا ئێوارەی دوێنێ لە گەڕەکی ڕزگاری لە شاری سلێمانی هاوڵاتییەک کە سەرقاڵی نۆژەنکردنەوەی ماڵەکەی بووە، لەلایەن چوار کرێکارەوە بە چەکوش کوژراوە و ئۆتۆمبیلەکەشی براوە.\nسەرچاوەیەک لە فریاکەوتنی خێرای سلێمانییەوە بە تۆڕی میدیایی ئێستای ڕاگەیاند، “هاوڵاتییەک بەناوی عوسمان حەمە سەعید، براوەتە پزیشکی دادی سلێمانی و ئاسەواری پیاکێشان بە سەرییەوە جێماوە و گیانی لە دەستداوە”.\nکەسوکاری ئەو هاوڵاتییە کوژراوە ئاشکرایدەکەن، “ئەو کەسەیان کاتێک سەرقاڵی سەرپەرشتیکردنی نۆژەنکردنەوەی خانوویەکی برایەکی بووە لە گەڕەکی ڕزگاری، لەلایەن چەند کرێکارێکی عەرەبەوە لێدراوە و پاشان موبایلەکەیان شکاندووە و ئۆتۆمبیلەکەشیان دزیووە”.\nئاماری کۆرۆنا لە هەرێم زیاتر هەڵکشا\nوەزارەتی تەندروستیی هەرێم ئاماری 24 کاتژمێری ڕابردووی توشبوون بە ڤایرۆسی کۆرۆنای بڵاوکردەوە و بەپێی ئامارەکە 725 کەس وەک…


بەرپرسێکی بەریتانی: قەڵەویی بووەتە "جگەرەکێشانی نوێ"\nلەلایەن سەروەر سالار\t 14/3/2018\nخۆراکی پڕ وزە هۆکارێکی سەرەکیی قەڵەوییە\nسیمۆن ستیڤنز، سەرۆکی دامەزراوەی نیشتیمانیی تەندروستیی لە ئینگلتەرا، دەڵێ ئەو لێکەوتە نەرێنییانەی لە قەڵەویی دەکەونەوە لەسەر تەندروستی مرۆڤ، هاوتای مەترسییەکانی جگەرەن.\nداتا تەندروستییەکان دەریانخستووە قەڵەویی دووەم هۆکاری تووشبوونە بە شێرپەنجە و یەکەم هۆکاریش جگەرەکێشانە، قەڵەویی هەروەها هۆکاری سەرەکیی تووشبوونە بە شەکرەی جۆری دوو، جگە لەوانە؛ چەوریی ورگ چەندین لێکەوتەی نەخوازراوی تەندروستیی دیکەی هەن.\nستیڤنز دەڵێ "قەڵەویی لەڕووی مەترسییەکانەوە جگەرەکێشانێکی نوێیە، بۆیە دەبێ قەبارەی وەڵامدانەوەمان بۆ مەترسییەکانی، لە ئاست گەورەیی مەترسییەکانی بێ".\nئێستا دامەزراوەی نیشتیمانیی تەندروستیی بەریتانیا هەڵمەتێکی فراوانای دەستپێکردووە بۆ بەرەنگاربوونەوەی قەڵەویی، لەو چوارچێوەیەشدا ئاستەنگ درووستدەکات لە بەردەم فرۆشتنی خواردن و خواردنەوە شیرینکراوەکان و خواردنە خێرا پڕ وزەکان لە یەکە تەندروستییەکاندا.\nبەپێی بەدواداچوونەکان، لەپاش ئەو بڕیارە، ملیۆنێک چوکلێتی شیرین کەمتر فرۆشراون و لە بەرامبەردا بڕی 175000 پارچەی میوە زیاتر فرۆشراون، ساندویچی تەندروستانەتریش نیوەی بازاڕەکانی خواردنی نێو یەکە تەندروستییەکانیان پڕکردووە.\nنیشانەکردن : قەڵەوی، خۆراک


كارۆخ عوسمان: مردنیشیان سەمەرەیە، تكایە سەرنج بدەن. – WTARIKURD\nكەسانێك لەڕۆژگاری فام كردنیانەوە تا دەمرن خزمەتكاری مەنزومەی ستەمكاری و حزبی داسەپاو و بنەماڵەی مافیاو چەتەگەرین.\nكەسانێك لەڕۆژگاری ھەرزەكاریەوە تا دەمردن گوفتارو ڕەفتاریان تەنھا بۆ پێناوی مانەوەی زوڵم و ستەمەو كۆڵەگەی ڕاگرتنی سەقفی سێبەری بۆگەنیوی خراپەكارین.\nكەسانێك لەئەوەلین ھەتنەدەرەوەیان لەماڵەوە دەبنە قوتابی فێرگەی پەروەردەكردنی ھەواڵگری و جاسوسی بەسەر كۆمەڵگە.\nكەسانێك تەواوی ژیانیان تەرخان كردبێت بۆ بەڕاست وەسفكردنی ھەموو خوارو خێچی و نابوتی و ناشرینی ستەماكاران.\nكەسانێك ساختەچی داسەپاو پلەو پۆستی پێبدەن و ئەویش موریدی بەڵێندەر بێت بۆیان.\nئایا دەكرێ (باش) بووبێت؟\nخەڵكی مەزڵوم دوعای لەناوچوونی ئەو دەستەڵاتە ستەمكارە بكەن و ئەو كەسانەش بەھەموو قوەتی خۆیان شان بدەنە بەرمانەوەی دەستەڵات.\nئێستا دەبێ بپرسین\nئایا چۆن دەگونجێ دوعا بۆ ئەوكەسانە بكرێت؟\nچۆن دەكرێ ھاوخەمیان بۆ دەربڕن؟\nلەشەڕی سەر عەفرین و ھێرشی داگیركاری سوپای توركیە، خەڵكی كوردستان نەفرەتی لەئەردۆگانی سەركۆماری توركیە دەكردو شەقامەكانیان پڕكردبوو لەناڕەزایەتی دژی ھێرشە دوژمنكاریەكان و كوشتن و ئاوارەكردنی خەڵك. ھەرئەو خەڵكی كوردستانە، ھاوسۆزیان دەردەبڕی بۆ مسوڵمانانی (ئیگۆر) و ناڕەزایەتیان لەدژی دەوڵەتی چین بەرز دەكردنەوە.\nمسوڵمانانی (ئیگۆر)یش پشتیوانیان دەردەبڕی بۆ دەوڵەت و سوپای توركیە لەكاتی ھێرشی داگیركاری سەر عەفرین، ئیگۆریەكان ئەردۆگانیان بەپاڵەوانی ئیسلام دەزانی و داگیركردنی عەفرینیان بەفەتح ناودەبرد. ئێستا ھەمان شت ڕوودەدات، كابرا لەگەڵ زوڵمدایە، كەچی مەزڵوم بەپیاوچاك وەسفی دەكات و بۆی دەپاڕێتەوە كەخودا بەھەشتی بداتێ. نەوەك بڵێی لێرە ئەویش مەزڵوم بوبێت و بەھۆی سوڵتەی پیسەوە لەجەھەننەمدا ژیابێت.\nئاخر ناكرێ ئینسان بەدووسەر بڕوات، گەرئەو شین و دادو فیغانەش بێ مەبەست بێت، بەجددی ناكرێ ئەوەندەش بێ ئاگابن. حەقیقەتەن بەشێكی دوای پەتەكە دەكەوێت. بەشێكیش ماسكەكەی لابرد، بەشەكەیتریش بێ ئاگایانە بەدوای ھەڵڵایەكە دەكەوێت.\nدەی ئەوانەی فیغانیان بۆ دەكەن ئەستوندەكەی ئەو سوڵتەیەبوون. ھەرئەوانەش پەلەمارت دەدەن كاتێ دەبیتە مەترسی بۆسەر دەستەڵاتی ستەمكارو بنەماڵە خێڵەكیە داسەپاوەكان. چۆن دەگونجێت لەیەككاتدا، كەسەكان باش و خراپ بن؟\nئاخر خەربەندەو موریدەكانی بنەماڵەی بارزانی و دەزگای پاراستن چۆن دەكرێت ئینسانی باش بن؟ دەبوو ھەموان ئەو نەریتە خێڵەكیەی دیوەخانی بارزانی باش بزانن كە ئەوانەی لەناو پارتیدا دەبنە ڤیگەری حوكمڕانی و پۆستی گرنگ و باڵایان پێدەسپێردرێت كەسانی (دڵسۆزی) دەزگای جاسوسی پاراستن و بنەماڵەن.\nئەو كەسانە ھەمووشتێ دەكەن لەپێناو مانەوەی بنەماڵەو ڕژێمی تیرۆریستی حوكم. دەی كەواتە چۆن دەگونجێت تۆ ئەو جۆرە كەسانەت بەلاوە باشبن.؟ ئەوانە بەزەڕڕەیەك لەفەرمانی سەرۆكی حزب و كوێخای دیوەخانی بنەماڵە لایان نەداوە. بەزەڕڕەیەكیش ئامادەی لادان نەبوونە. ھیچ شتێكیشیان بەبێ فەرمانی ئەوان نەكردووە، ئاوا عەبدایەتیان كردووە بۆ سەری ڕەش و دۆرێ و بلێ و بارزان.\nئیتر چۆن دەكرێت ڕەحمەت باران بكرێن؟ بەكام پێوەر بە ئینسانی باش و خاوەن پڕۆژەو مەوقیفی باش بەگەلیان دەناسێنیت؟


سەرۆکی حکومەتی هەرێمى کوردستان ڕایگەیاند، ئامادەن لەگەڵ بەغدا ڕێکبکەون و نەوت ڕادەست بکەن، بەڵام بەمەرجێک ئەوانیش پشکی هەرێم لە بودجە دابین بکەن، وتیشی"ئەوە حکومەتی ناوەندە پابەندی ڕێککەوتنەکان نەبووە، نەوەک هەرێم".\nلەمیانەی بەشداریکردنی لە دانیشتنی پەرلەمانی کوردستان، مەسرور بارزانی، سەرۆکی حکومەتی هەرێم ڕایگەیاند :"هەر لەگەڵ دەستبەکاربوونی کابینەی نۆیەم نیازپاکی خۆمان نیشاندا بۆ ڕێککەوتن لەگەڵ بەغدا و بەردەوام لە گفتوگۆدا بووین لەسەر چەند پرسێکی جیاواز و تایبەت".\nوتیشی :"یەکێک لە خاڵە گرنگەکانی گفتوگۆکانمان پرسی ناوچە کوردستانییەکانی دەرەوەی ئیدارەی هەرێمە کە لە بارودۆخێکی ئەمنیی خراپدان و ڕووبەڕووی تەعریب کردنیش بوونەتەوە و تائێستاش بەردەوامە، ئەوەش دووبارەکردنەوەی هەمان سیاسەتی ڕژێمەکانی عێراقە".\nئاماژەی بەوەشكرد :"هەرگیز سیاسەتی تەعریبکردن قبوڵ ناکەین بەتایبەت کە یاسا و دەستورێک بۆ چارەسەرکردنی ئەو کێشەیە هەیە و داوا لە حکومەتی ناوەندی دەکەین کە چارەسەرێک بۆ ئەو دۆخە بدۆزنەوە".\nسەبارەت بە پرسی دارایی نێوان هەردوولا، باسی لەوەکرد، بەمەبەستی دابینکردنی بودجە و موچەی فەرمانبەرانی هەرێم هەموو هەوڵێکی داوە بۆ ڕێککەوتن لەگەڵ بەغدا.\nمەسرور بارزانی وتیشی، دوای ڕێککەوتن بۆ ساڵی 2019 و ناردنی 940 ملیار دینار لەبەرامبەر 250 هەزار بەرمیل، ئەوە حکومەتی فیدڕالی بوو کە پابەندبوونەکانی جێبەجێنەکرد و ئەو ڕێککەوتنەی کە کرابوو بۆ ساڵی 2019 نەیناردە پەرلەمان و دواتریش لە مانگی ئاداری ئەمساڵ موچەی فەرمانبەرانی هەرێمیان ڕاگرت.\nهەروەها دەربارەی پرسی نەوت، سەرۆکی حکومەتی هەرێم ئاماژەی بەوەکرد، ئامادەن نەوت ڕادەستی حکومەتی عێراق بکەن، بەڵام بەمەرجێک ئەوانیش پشکی هەرێم لە بودجە دابین بکەن.\nهەروەها، سەبارەت بە دابینکردنی نەوتی سپی بۆ هاووڵاتیان، مەسرور بارزانی باسی لەوەکرد، پێویستیان بە 260 ملیۆن لیتر نەوت هەیە بۆ ماڵان، داوایان لە حکومەتی عێراق کردووە بۆیان دابین بکات، بەڵام تەنها 50 ملیۆن لیتریان بۆ دابین کردوون.


:: PM:03:30:06/11/2019 \nئه‌مه‌ریكا چه‌ند رۆژێكه مه‌شقێكى گه‌وره‌ى له كه‌نداو بۆ هاوپه‌یمانان ده‌ست پێ كردووه و بڕیاره سێ هه‌فته بخایه‌نێ، ئامانجى مه‌شقه‌كه‌یش به‌ره‌نگاربوونه‌وه‌ى هه‌ڕه‌شه‌كانى ئێرانه.\nله راپۆرتێكى ئاژانسى فڕانس پرێس هاتووه، مه‌شقێكى ده‌ریایى له 21ى مانگى رابردوو ده‌ستى پێ كردووه و بڕیاره سێ هه‌فته بخایه‌نێ، به دووه‌م گه‌وره‌ترین مه‌شقى ده‌ریاى داده‌نرێت كه ساڵانه له‌سه‌ر ئاستى دنیا ئه‌نجام ده‌درێت. له‌م مه‌شقه‌یشدا پێنج هه‌زار سه‌رباز و 40 كه‌شتى و 17 فڕۆكه‌ى جه‌نگى به‌شدارن.\nویلایه‌ته یه‌كگرتووه‌كانى ئه‌مه‌ریكا و وڵاتانى رۆژئاوا ئێران به‌وه تۆمه‌تبار ده‌كه‌ن له پشت ئه‌و هێرشانه‌وه بووه كه له مانگى ئایارى رابردووه‌وه له نزیكى گه‌رووى ستراتیجى هورمز كراونه‌ته سه‌ر كه‌شتییه‌كانى نه‌وت. ئه‌مه‌یش داواى ئه‌و سزا توندانه بوو كه له‌لایه‌ن ئه‌مه‌ریكاوه خرایه سه‌ر كه‌رتى نه‌وتى ئێران.\nكه‌چى له به‌رانبه‌ر ئه‌و تۆمه‌تانه ئێران ره‌تى ده‌كاته‌وه هێرشى كردبێته سه‌ر كه‌شتییه‌كان، هاوكات ئه‌و ململانێیانه ناوچه‌كانى گه‌یانده لێوارى جه‌نگێكى گه‌وره كه هێشتا مه‌ترسییه‌كانى ماوه. به‌تایبه‌تى كاتێك ئه‌مه‌ریكا مانۆڕێكى سه‌ربازى گه‌وره له ناوچه‌كه ده‌كات.\nله چه‌ند رۆژى داهاتوو ئه‌مه‌ریكا هاوپه‌یمانێتیه‌كى نوێ راده‌گه‌ینێ\nدوێنێ سێشه‌م پێنجى تشرینى دووه‌م، هێزى ده‌ریایى ئه‌مه‌ریكا بانگهێشتى كه‌ناڵه‌كانى راگه‌یاندنى دنیاى كرد بۆ ئه‌وه‌ى له نزیكه‌وه رووماڵى مه‌شقه ده‌ریاییه نێوده‌وڵه‌تییه‌كه بكه‌ن، له‌م مه‌شقه‌دا 50 وڵات به‌شدارن و به دوورى 100 كیلۆمه‌تر له كه‌ناڵه‌كانى ئێران به‌ڕێوه ده‌چێت.\nعه‌لى شرێدى ئه‌فسه‌ر له هێزى ده‌ریایى سعوودیه له میانه‌ى گه‌شتێكى راگه‌یاندن له‌سه‌ر كه‌شتى كاردیگن باى به‌ریتانى گوتى، "ئه‌وه یه‌كه‌م به‌شدارى ئێمه‌یه له مه‌شقى نێوده‌وڵه‌تى".\nدواى ئه‌وه‌ى چه‌ند جارێك هێرش بۆ سه‌ر كه‌شتییه بازرگانییه‌كانى ئاوى كه‌نداو دووباره بووه‌وه، ویلایه‌ته یه‌كگرتووه‌كانى ئه‌مه‌ریكا داواى له وڵاتانى دنیا كرد به یه‌كه‌وه كار بكه‌ن بۆ ئه‌وه‌ى هاوپه‌یمانێتى نێوده‌وڵه‌تى بۆ پاراستنى رێڕه‌وى كه‌شتیوانى كه‌نداو پێك بهێنن. ئه‌وكات دۆناڵد تره‌مپى سه‌رۆكى ویلایه‌ته ئه‌مه‌ریكا گوتى ئێمه چه‌ند ساڵێكه به خۆڕایى گه‌رووى هورمز ده‌پارێزین، كاتى ئه‌وه هاتووه وڵاتانى دنیایش له‌گه‌ڵ ئێمه به‌شدار بن به تایبه‌تى چین و ژاپۆن و سعوودیه و ئیمارات.\nبانگه‌وازه‌كه‌ى ئه‌مه‌ریكا ته‌نیا بۆ ئه‌م چه‌ند وڵاته نه‌بوو، بۆیه هه‌ندێك له وڵاتان به ئه‌رێنى وه‌ڵامى بانگه‌وازه‌كه‌یان دایه‌وه و له هاوپه‌یمانێتییه‌كه به‌شدار بوون، سعوودیه‌ش یه‌كێك بوو له‌و وڵاتانه.\nئه‌فسه‌ره‌كه‌ى سعوودیه به ئاژانسى فڕانس پرێس ده‌ڵێ، "ئێمه لێره‌ین بۆ ئه‌وه‌ى ئه‌زموونى زیاتر وه‌ربگرین بۆ دۆزینه‌وه‌ى مینى ده‌ریایى و پووچه‌ڵكردنه‌وه‌یان، به‌م كاره‌یش پارێزگارى له ده‌ریاوانى نێوده‌وڵه‌تى ده‌كرێت".\nوه‌ك ئاژانسى فڕانس پرێس ئاماژه‌ى بۆ كردووه، مه‌شقه‌كه‌ى دوێنێ وڵاتان تایبه‌ت بوو به دۆزینه‌وه‌ى مینى ده‌ریایى، كه پێشتر شاره‌زاییان باسیان له‌وه كردبوو به‌م جۆره مینه هێرش كراوه‌ته سه‌ر كه‌شتییه ده‌ریاییه‌كان له كه‌نداوى عه‌ره‌بى.\nچه‌ندان جاریش به‌رپرسانى هێزى ده‌ریایى ئه‌مه‌ریكا باسیان له‌وه كردووه چه‌ند كه‌سێكى سه‌ر به ئێران مینى ده‌ریاییان له دژى كه‌شتییه‌كه‌ى ژاپۆن به‌كار هێناوه كه له مانگى حوزه‌یرانى رابردوو هێرشى كرایه سه‌ر.\nپه‌نجا وڵات له‌م مانۆره سه‌ربازییه به‌شدارن\nجۆناسان كه ئه‌فسه‌رێكى ده‌ریایى ئه‌مه‌ریكایه ده‌ڵێ، "یه‌كێك له هۆكاره دیاره‌كان بۆ ئاماده‌یى ئێمه لێره‌دا دروستكردنى پێوه‌ندى نێوده‌وڵه‌تییه".\nفڕانس پرێس ده‌ڵێ نزیكه‌ى 300 سه‌رباز له‌سه‌ر كه‌شتییه‌ك ئاماده بوون كه له چه‌ندان وڵاتى دنیاوه هاتبوون، له‌وانه له فڕه‌نسا و به‌حرێن و ئوسترالیاوه هاتبوون، ئه‌وان چه‌ندان كه‌لوپه‌ل و ئامێرى تایبه‌تیان لا بوو بۆ دۆزینه‌وه‌ى مینى ده‌ریایى و پووچه‌ڵكردنه‌وه‌یان.\nله‌و مه‌شقه‌ى دوێنێ ده‌ستى پێ كردووه، ئه‌فسه‌رانى وڵاتان به شێوه‌یه‌كى ته‌كنیكى وه‌ڵامى پرسیاره‌كان ده‌ده‌نه‌وه و هیچ ئاماژه‌یه‌ك بۆ ئێران ناكه‌ن. مه‌رج نییه هه‌موو ئه‌و وڵاتانه‌ى له‌و مه‌شقه‌دا به‌شدارییان كردووه ئه‌ندامى ئه‌و هاوپه‌یمانێتییه بن كه پێشتر ئه‌مه‌ریكا راى گه‌یاندووه، چونكه زۆر له وڵاتان سڵیان له‌وه كردووه، له هاوپه‌یمانێتییه‌كه به‌شداربن، به پاساوى ئه‌وه‌ى له هه‌ستیارترین شوێنى دنیا "گه‌رووى هورمز" پێكدادان دروست ده‌بێت.\nشاره‌زایه‌كى ئه‌مه‌ریكى له بوارى پووچه‌ڵكردنه‌وه‌ى مینى ده‌ریاى ده‌ڵێ، ئه‌و وڵاتانه زیاتر له جاران پشت به ئه‌زموونى ئێمه ده‌به‌ستن، ئه‌مه‌یش داوى ئه‌و هێرشانه دێت كه له چه‌ند مانگى رابردوودا له كه‌نداو روویان داوه.\nهه‌ندێك له وڵاتان بوونى مه‌شق به پێویستتر ده‌زانن نه‌ك راگه‌یاندنى هاوپه‌یمانى، چونكه له ئه‌نجامى مه‌شقه‌كان هه‌مووان ئاماده ده‌بن.\nفڕانس پرێس ده‌ڵێ، بڕیاره له چه‌ند رۆژى داهاتوودا هاوپه‌یمانێتییه‌كه به به‌شدارى ئه‌مه‌ریكا و ئوسترالیا و سعوودیه و ئیمارات و به‌حرێن و به‌ریتانیا ده‌ست به ئه‌ركه‌كانى بكات.\nله مانگى ئایارى رابردووه‌وه له گه‌رووى هورمز چه‌ندان هێرش كراوه‌ته سه‌ر ئه‌و كه‌شتییه بازرگانییانه‌ى كه به كه‌نداوى عه‌ره‌بى تێده‌په‌ڕن، جارێكیان له ئیمارات بوو، جارێكى تریش كه‌شتییه‌كى به‌ریتانى له لایه‌ن ئێرانه‌وه ده‌ستى به‌سه‌ردا گیرا.\nئه‌م بابه‌ته 6589 جار خوێنراوه‌ته‌وه


وازهێنانی یه‌كجاره‌كی راگه‌یاند – Knwe.org\nسەرەکی » وەرزش » وازهێنانی یه‌كجاره‌كی راگه‌یاند\nتیم هاوارد گۆڵپارێزی دیاری ئه‌مریكی له ته‌مه‌نی 40 ساڵی وازهێنانی یه‌كجاره‌كی له یاریكردن راگه‌یاند ئه‌مه‌ش دوای ئه‌وه‌ی تیپه‌كه‌ی نه‌یتوانی سه‌ربكه‌وێت بۆ قۆناغی پله‌ی ئۆفی خولی ئه‌مریكا.\nهاوارد كه یاری بۆ یانه‌كانی مانچسته‌ر یونایتد و ئێڤه‌رتۆنی ئینگلیزی كردوه ئێستا له ریزی یانه‌ی كۆلۆرادۆ راپیدز یاری ده‌كات و له‌دوا یاریش به‌هۆی شكست به‌رامبه‌ر به لۆس ئه‌نجلس له‌پله‌ی نۆیه‌م گیرسانه‌وه‌و نه‌یانتوانی بگه‌نه پله‌ی ئۆف.\nدوای كۆتایی هاتنی یارییه‌كه‌ش ئه‌و گۆڵپارێزه له تویته‌ر نووسیویه‌تی ئه‌مه دواین یاریم بوو له ده‌ره‌وه‌ی یاریگای یانه‌كه‌م.\nدواتریش ڤیدیۆیه‌كی بڵاوكرده‌وه كه تیایدا ده‌ڵێت: گه‌شتێكی جوان بوو، چێژم وه‌رگرت له‌ماوه‌ی 3 ساڵی رابردو كه به‌درێسی كۆلۆرادۆ یاریم كرد، بیرتان ده‌كه‌م و دڵنیاتان ده‌كه‌مه‌وه زۆر لێتان دوور نابم.\nهاوارد له پریمه‌رلیگ 339 یاری ئه‌نجام داوه و له‌گه‌ڵ هه‌ڵبژارده‌ی ئه‌مریكاش 121 یاری كردوه‌و ساڵی 2017 وازی له یاری نێوده‌ووڵه‌تی هێناوه، له مۆندیالی 2014ه‌ش ریكۆردێكی مێژوویی تۆماركرد كه رێگری كرد له 14 شوتی به‌لژیكا بۆ ناو گۆڵه‌كه‌ی.\nڤایرۆسی كۆرۆنا مه‌ترسییه گه‌وره‌كه‌ی سه‌ر وه‌رزشی چین


بزوتنەوەى شورایى لە کوردستانى عیراق… – hkkurdistan\nHome6ئەرشیفی بابەتەکان6بزوتنەوەى شورایى لە کوردستانى عیراق…\nبزوتنەوەى شورایى لە کوردستانى عیراق…\nبەشەکانی ( ١-٢-٣)…\nئامەدەکردنى رێنوار جبار…\n( لە کوردستان هەموو ساڵێک جارێک بیرەوەرى ڕاپەڕینو شوراکان ڕێزیان لێدەگیرێ. ناسیۆنالیستەکان ڕێز لەڕاپەڕین دەگرن بەبێ ئەوەى باسى شورا بکەن. بەڵام باسى ڕاپەڕین بێ باسى شوراو بێ نیشاندانى هەول و تەقەلاى جەماوەرى بەرینى کرێکارو زەحمەتکێش بۆ دامەزراندنى بەدیلێکى تر لەجێگاى حکومەتى هارو دیکتاتۆرى سەرمایە لەعێراق جگە لە تەحریفى مێژوو، ترسە لە ئیرادەى ئینسانەکانى ئەم کۆمەڵگایە کە هەر ئێستا لە مەیدان حازرنو بۆ ڕزگارى تێدەکۆشن.\nبزووتنەوە کۆمەڵایەتىیەکانى دواى ڕاپەڕین، یەکەمین تاقیکردنەوەکانى خەڵک بوون لە بەشە جیا جیاکاندا. کرێکاران لەکارگەو شوێنەکانى کارى خۆیاندا کەوتنە جم و جۆڵ و باسى شوراو ڕێکخراوەى کرێکارى و سەربەخۆیى کرێکارى، وە باسى سەروەری و ساحێب کۆمەڵ بوونى خۆیانیان دەکرد. کرێکاران لەزۆر شوێن ویستیان دەست بگرن بەسەر کارگەکانداو خۆیان بەرهەم هێنانى کارگە بەڕێوەبەرنو کۆنترۆڵى بکەن، کرێ زیاد بکەن، سەعاتى کار کەم بکەنەوەو… هتد. کۆمەڵانى خەڵکى زەحمەتکێش لەگەڕەکەکان دەیان ویست خۆیان ئەرکەکانى ژیانو مەسکەنو دابەشکردنى شتومەک لە ئەستۆ بگرنو لە شوراى گەڕەکدا یەکگرتووبن. ژنان، سەرەڕاى دابو نەریتى کۆنو فشارى فەرهەنگو سوننەتى مەزهەبىو پیاو سالارى، چالاکانە لە کۆبوونەوە جەماوەرىیەکاندا بەشدارىیان کردو ئەرکى جۆراو جۆریان بەئەنجام گەیاند. لاوان کە داهاتووى ڕوونى خۆیانیان بەدى دەکرد، لە دامەزراندنى دونیاى ئازادو بەختەوەرى خۆیاندا بەشۆڕو شەوقەوە بەشدارىیان دەکرد.) ئەمە بەشێکە لە پێشەکى کتیبى ( بزوتنەوەى شورایى لە کوردستانى عیراق ) کە لە ساڵى 1998 لەلایەن موزەفەر موحەمەدى و منەوە ئامادەکراوەو بڵاوکراوەتەوە.\nمن بە پشت بەستن بە باس و بیرەوەریەکانى ئەو کتیبە هەوول دەدەم هەر جارەى تیشکێک بخەمەسەر لایەنێکى بیرەوەریەکان وتاقیکردنەوەکانى ئەم بزوتنەوە کرێکارى و جەماوەریە .\nسەرهەڵدانى شوراکان لە کوردستان هەرچەندە روداوێکى تازەو ناکامل بوو بەڵام توانى مێژووى سیاسى و کۆمەڵایەتى کۆمەڵگاى کوردستان تا رادەیەکى زۆربگۆرێت، ئەگەر جاران تەنها دەبوایە خەڵک بۆ گوێگرتن لە سەرۆکى فلانە خێڵ و عەشیرەت و حیزبى ناسیونالستى کۆبوونایەتەوە و ملکەچیان نیشانبدایە، بە پێچەوانەوە لە شوراکاندا کرێکاران و جەماوەرى خەڵک بۆ قسەو باس لەسەر خواست و داواکاریەکانى خۆیان و جێ بەجێکردنى کۆدەبوونەوە، وە ئازادانە لە کۆبوونەوە گشتىیەکانى خۆیاندا نوێنەرانى واقعى خۆیان هەڵدەبژارد وە یان لایاندەبردن و دەیانگۆرین. باسى دەسەڵاتى شورایى و ئازادى بێقەیدو شەرتى سیاسى ویاساى کارى کرێکارى و یەکسانى هەمەلایەنەى نێوان ژن و پیاو، وە دابەشکردنى عادیلانەى سەروەت و سامانى کۆمەڵگا و بەهرەمەندبوون لە هەموو خزمەتگوزاریەکى گشتى و تەندروستى …تد ئەو دروشم و خواستە واقعیانە بوون کە شوراکان پێیانەوە دەناسرانەوە و لە هەوڵدابوون بۆ جێ بەجێکردنى. سەرەراى تەمەنى کورتى شوراکان و سەختى ئەو هەلومەرجەى کاریان تێدادەکرد، دەکرێ دەیان نمونەى زیندوو لە هەول و کۆششى شوراکان نیشان بدەین لە راستاى هەوڵى جێ بەجێکردنى ئەم دروشم وخواستانە.\nکاریگەرى ئەم بزوتنەوەیە بە ئەندازەیەک بوو کە ناسیونالیزم و حزبە دەسەڵاتدارەکانى ئێستاى کوردستان بە هەموو هەوڵ و توانایانەوە دەیانویست سەرکوتى بکەن و کاریگەرى لە سەر بیر و کارو کردەوەى کۆمەڵگا کەمبکەنەوە…\nئەم بزوتنەوە کرێکارى و جەماوەریە هەرچەندە پاشەکشەى پێکرا، بەڵام بە هێزى خۆیەوە لە تەواوى مێژووى ئەم چەند ساڵەى دوایى کوردستاندا و لە کێشمە کێشى نێوان کرێکار و دەسەڵاتى بورژوازى کاریگەرى داناوە، لەگەل ئەوەشدا سەرهەڵدانەوەى سەر لە نوێێ ىشوراکان و رێکخراوکردنى جەماوەرى بەرینى کرێکارو خەڵکى زەحمەتکێش لە رێکخراوى جەماوەر ى و کۆمەلایەتیەکانى خۆیاندا وە ئاراستە کردنى بە ئاراستەى گۆرینى کۆمەڵگاو بەدیهێنانى ئایندەیەکى باشتردا، لە گرەوى بەهێز بوونى حزبێکى سیاسى و جەماوەری کۆمۆنیستیدایە.\nبڕیارنامەى هاوبەشى نوێنەرانى شوراکانو “دەستەى بەرەو پێشبردنى بزووتنەوەى شورایى”\nدوورى یا نزیکى، دۆستایەتى یا دوژمنایەتى هەر حیزبو لایەنێکى سیاسى چەکدار یا بێچەک لە کۆمەڵدا بە ئێمەى کرێکارانو زەحمەتکێشانو خەڵکى ئازادیخواز، لەسەر بناغەى ئەم خاڵانەى خوارەوە دیارى دەکەین:\n1- چەندە قازانجى ئێمەى چینى کرێکارو زەحمەتکێشانو خەڵکى ئازادیخواز دەسەلمێنێ.\n2- چەندە پشتى داخوازىیەکانمان دەگرێ و دژایەتى لەگەڵ ناکا، چەندە دژایەتى ڕیکخراوە سەربەخۆکانمان ناکا.\n3- چەندە بەهێزى جەماوەرى کرێکارو زەحمەتکێشو خەڵکى ئازادیخواز، لە هەموو مەیدانەکانى ئابوورى و سیاسى و کۆمەڵایەتى دا پشت دەبەستى و بۆ هێزو بیروڕاو بڕیارەکانى جەماوەرى ڕاپەڕیو ڕێز دادەنێ، وە پێش بەبەشدار بوونى ڕاستەخۆمان لە دەسەڵاتدارىیەتیدا ناگرێ.\n4- چەندە ئازادىیە سیاسى و کۆمەڵایەتىیەکان دەپارێزێ و دژایەتى لەگەڵ ناکا.\nبەم جۆرەیە کە ئەو هێزو حیزبە سیاسىیانە لەگەڵ دۆستایەتى یان دژایەتى ئێمە بەرەو ڕوو دە بێ.\n18/ 3/ 1991\nبزوتنەوەى شورایى لە کوردستانى عیراق- ئامەدەکردنى رێنوار جبار\nبزوتنەوەى شورایى لە کوردستانى عیراق\nئامەدەکردنى رێنوار جبار\nکۆمیتەکانى ڕاپەڕین لەشارەکان یەکەم هەنگاوەکانى بزوتنەوەى شورایى\nشوراکان هەرچەندە دیاردەیەکى تازەبوون لە کوردستان بەڵام هەروا خۆبەخۆ سەرى هەڵنەدا، بەڵکو ریشەى لە هەڵسورانى کرێکارى و کومۆنیستى ئەو رێکخراو و گروپە چەپ و کومۆنیستیانەدا بوو کە لەسەرەتاى هەشتاکانەوە وە بە کەڵک وەرگرتن لە دەرس و تەجروبەکانى مارکسزمى شۆرشگێر و پاشان کۆمۆنیزمى کرێکارى لە ئێران لە مەیداندا بوو وە چالاک بوو، پێش راپەرین لە لایەن ئەم رێکخراو و گروپە چەپانەوە چەندین دەستە و کۆمیتەى چەکدارى پێکهاتن.\nمانگى مارتى 1991، وڵاتى عیراق دواى شەڕِى خەلیج خاوەنى حکومەتێکى لەرزۆکو تێکشکاوو جەیشێکى زەبوون کراوبوو ، خەڵکێکى برسى و لەگەل مەرگ ڕووبەڕوو، بەڵام بەگشتى چاوەڕوانى ڕووداوى گەورەیان دەکرد. لەم هەلومەرجەدا هەڵسوڕاوانى کۆمۆنیستو ڕادیکال کە لە چەندین گروپو کۆڕوکۆمەڵى بچوکدا کاریان دەکردو لەسەرجەم شارەکان هەڵدەسوڕان، ئەوانەى یەکتریان دەناسى لە دەورى یەک کۆدەبوونەوەو لەسەرەتاى مانگى شوباتەوە یەکەمین دەستەکانى چەکدارى و کۆمیتەى ڕاپەڕین پێکهات. بۆ نمونە لە زۆربەى گەڕەکەکانى شارى سلێمانى کۆمیتەکانى ڕاپەڕین پێکهاتن لەوانە گەڕەکى خەبات، سەرشەقام، گۆیژە، هەوارەبەرزە، مجید بەگ، شێخ محیدین، سەرکارێز، گاوران، ئیبراهیم پاشا…لەشارەکانى تریش هەروابوو.\nدەستکرا بەهەڵسوڕانى عەمەلى بۆ کۆکردنەوەى چەکو تەقەمەنى، چەندین (جەیشى شەعبى) چەک کران، وە ڕژێم قوتابى قوتابخانەکانى چەکدار کردبوو، لەم ڕێگایەوە ژمارەیەک چەک دەستکەوتن وە ژمارەیەک قوتابى چەکداریش دەهاتنە ڕیزى کۆمیتەکانى ڕاپەڕین.چاوەڕوان دەکرا کە بەیەکەمین تەقە سەدان کەسى چەکدار لەماڵەکانیانەوە دێنە دەرەوە.\nهەواڵى ڕاپەڕینى چەکدارانەى شارۆچکەى رانیە وهەروەها هەواڵى تێک هەڵچوونو هەستانى باشورى عێراق بڵاوبوەوە، ئەمەش بووە مایەى وتووێژو سەرگەرمى لەنێو کۆمەڵانى خەڵکى شاردا. چەکدارەکانى حکومەتى بەعس ماتو مەئیوسو لەرزۆک دیار بوون، بەئاشکرا دیار بوو کە ئەوان تەنها حاڵەتى دیفاع کردن لە خۆیانیان هەیە، ئەمەش زیاتر گڕوتینى دەدا بەخەڵکو نیگەرانى لە بۆمبابارانى کیمیایى کەم دەبۆوە.\nئێوارەى ڕۆژى 6ى مارت یەکەمین خۆپیشاندانى لاوان لە کۆڵانەکانو شەقامەکاندا بەشێوەى پەلاماردانو هەڵاتن دەستى پێکرد. چەکدارو پۆلیسو ئەمنى حکومەت تەقەى هەوایىیان دەکرد، لاوان کەوتنە حاڵەتى هەڵاتنو پاشاکشە کردنەوە بۆناوکۆڵانەکانو ماڵەکانیان، کەفو کوڵى خۆپیشاندانو ڕاپەڕین لەناو چاوانى هەموواندا دیار بوو، بەڵام نیشانەیەک لە ڕێکخستنى ڕاپەڕین نەدەبینرا.یەکەمین هێرشەکان لێرەولەوێ دەستى پێکرد.دیاربوو ئەوە دەبێتە تەرەقەى تایبەتى تەقینەوەیەکى زۆر گەورەتر.\nشەوى 6-7 / 3/1991 حکومەتى بەعس بۆ کۆنترۆڵى وەزعەکە، لەناوشاردا بەشەقامە گشتىیەکاندا بەسەیارە گەڕاو بەبڵندگۆ قەدەغەکردنى هاتوچۆ (منع التجول) ى ڕاگەیاند، ڕایگەیاند ڕۆژى 7ى مانگ نابێ کەس لەمال بێتە دەرەوە. لەم شەوەدا بەپێچەوانەى بڕیارى حکومەت تا بەیانى هەڵسوڕاوانو جەماوەرى خەڵک لە جم وجوڵدا بوونو سەردانى یەکتریان دەکرد، چەک پەیدا دەکراو خۆحازر دەکرا بۆ پێکدادانى بەیانى کە ئیتر کاتەکەى لەلایەن خەڵکو هەورەها لەلایەن حکومەتیشەوە دیار بوو.\nدەبیسترا کە هێزەکانى ئاسایشى ڕژێم خۆیان بۆ کوشتارێکى بەکۆمەل ئامادە دەکردو لەنێو خۆیاندا بڕیاریان داوە کە ئەگەر خۆپیشاندان دەست پێ بکرێت ئەوا دەرسێکى وا دەدەنە ئەو خەڵکە کە هەرگیز لەبیریان نەچێتەوە، بۆ ئەم مەبەستەش تانکو دۆشکەکانیان هێنابووە ناو شەقامەکانەوە. بەڵام ئەوان خۆ نەیاندەزانى لەگەل خۆپیشاندانى ئارامو دەست بەتال ڕووبەڕوو نابن. ئەوان پێیان وابوو تەنها هێزێک کە هەبێ هەر چەکدارەکانى “بەرەى کوردستانى” یەو ئەوانیش لەم دەوروبەرە نزیک نین، تەنانەت ئەوەى کە لە سنوورەکان تێپەڕ بووبوون بۆ ئەم دیو ژمارەیان کەمەو ئەمەش بۆ ئەوان مایەى دل گەرمى بوو، بەڵام خراپ حاڵى بوون.\nبەرەبەیانى 7ى مارت، کۆمیتەکانى ڕاپەڕین لە دوو گەڕەکى ڕۆژهەڵات باکورى شار خەڵکیان ڕژاندە سەر شەقامەکانو بەرەو ناوەندى شار وەڕێکەوتن. یەکەمین وەڵامى حکومەتیان بەتەقە دایەوە، بەم هۆیەشەوە چەکدارەکانى ڕژێم غافلگیر بون. جەماوەرى خرۆشاو لە ژنو پیاوو منداڵى گەڕەکەکان بە شوێن هەڵسوڕاوانى کۆمیتەکانى ڕاپەڕین بەکۆمەل و بەووتنەوەى دروشمو سروود بەرەو شەقامە سەرەکىیەکان ودائیرەکان و مەرکەزى پۆلیس و دامودەزگاکانى حکومەت بەڕێدەکەوتن. ترسو دوودڵى لە دەمو چاوى زۆربەى خەڵکدا دیارە.لەگەل یەکەم دەستڕێژى هێزەکانى حکومەتو وەڵام دانەوەى لە لایەن جەماوەرى چەکدارەوە، ترسى خەڵک دەشکێ، هێرشو پەلامار بەهەموو لایەکدا دەست پێدەکا..\nتەواوى گەڕەکەکانى شار لە ماوەیەکى کەمدا لەسەربازانو چەکدارانى ڕژێم پاکرایەوە. هێزەکانى ئەمنو هێزى تایبەتى دەوڵەتى شەقامەکانیان جێهێشتو خزینە ناو بارەگا سەرەکىیەکانى خۆیانەوە لەناوەندى شارو سەنگەریان گرت. بەم جۆرە ڕاپەڕینى جەماوەر، کە هەر دەتگوت هەموو لە پێشەوە خۆیان بۆ ئامادە کردووە سەرانسەرى شارى گرتەوە. وە بۆ رۆژى دوایى (8ى مارت) تا ئیوارە دوایین بنکەى حکومەتى بەعس لەشارى سلێمانى (ئەمنە سورەکە) پاش شەرێکى سەخت دەستى بەسەردا گیرا و تەواوى شار کەوتە دەستى خەلک.\nهەر ئەم هەڵسوراوانەى دەستەو کومیتەکانى راپەرین کە ئیتر لە ماوەى ئەم دوو رۆژەى راپەریندا بوونە کەسى ناسراو و خۆشەویست و جێگا متمانەى خەڵکى گەرەکەکانیان یەکەم بنکەى شوراکانیان لە گەرەکەکانى خۆیان دامەزراند. وە بۆ ناساندن و بڵاوکردنەوەى فکرەى شورا چەندین بەیاننامەو پلاتفۆرم دەربارەى ئەرکەکانى دواى ڕاپەڕین بڵاوبوونەوە. لەگەڕەکەکاندا هەڵسوڕاوانى بزووتنەوەى شورایى دەست بەکارن. یەکەمین کۆبوونەوەکانى جەماوەر پێکدێن. هاوکات بنکەى حزبەکانى بەرە دامەزراوە، ئەمانە دواى ئەوەى شار لەلایەن خەڵکەوە کۆنترۆل کرا خۆیان گەیاندۆتە ناو شار. خەڵک بۆ ڕێکخراوبوون ئامادەن، هەموو چاوەڕوانن، تا بزانن ئەرکى سەر شانیان چىیە. چ شتێک دەمێنێتەوە، چ شتێک دەبێت بڕوات. لە ڕوانگەى حزبەکانى (بەرەى کوردستانى)، ئاڵ وگۆڕێکى ئەوتۆ پێویست ناکا.\nلەسەرەوە لەڕادیۆى دەنگى بەرەوە، پەیتا پەیتا بەیان بڵاودەکرێتەوە: (چەکەکانتان بێنن تەسلیمى بەرەى بکەن، وەوەسائیلێکیش کە بەتاڵان براوە بیهێننەوە…). سەرمایەدارانو بازرگانە گەورەکانى شاریش دەچنە بارەگاکانى بەرە، بەڵگەو پێناسەى ئەندامەتىیان بۆ دەکرێت، لەهەمان کاتدا ئەمەش بەماناى ئەوەیە هەموو سامانیان پارێزراوو مەخزەنو پارەى بانقەکانیان لەموسادەرە عەفودە بێت.


شه‌ڕ له‌سه‌ر کۆنترۆڵی شاروچکه‌ی قوسێر توندتر ده‌بێت\nی مانگی پـێنج ٢٥, ٢٠١٣\nشه‌ممه، هێزه‌کانی حکومه‌تی سوریا و شه‌ڕکه‌رانی حیزبوڵڵا بنکه له لوبنان ده‌ستیان له توندترین هێرش بۆ سه‌ر شاروچکه‌ی ستراتیجی قوسێر دا بۆ ئه‌وه‌ی له‌ده‌ست سه‌رهه‌ڵداوان بیهێننه ده‌ره‌وه. سه‌رهه‌ڵدانیش شه‌ڕ ده‌که‌ن تا کۆنتڕۆڵی شاره‌که ده‌ده‌ست خۆ دا بهێڵنه‌وه وه‌ک ڕێگایه‌ک بۆ دابێنکردنی پێداویستییه‌کان له لۆبنان.\nڕێکخراوی چاودێری مافه‌کانی مرۆڤی سوریا سه‌ر به ئۆپۆزسیۆن ده‌ڵێت به هۆی توندوتیژی شه‌ممه 22 که‌س کوژران.\nله هه‌مانده‌م له ئه‌ستانبوڵ، ئۆپۆزسیۆنی سوریا نه‌گه‌یشته ڕێککه‌وتنێک بۆ هه‌ڵبژاردنی ڕێبه‌رایه‌تی و سه‌رۆکێکی نوێ.\nله ماوه‌ی 3 ڕۆژی گفتوگۆکان، ڕۆژئاوای لایه‌نگری ئۆپۆزسیۆن هه‌وڵی بۆ دانانی ڕێبه‌رایه‌تی فه‌ره‌لایه‌نه داوه، به‌ڵام تائێستا هه‌وڵه‌کان بۆ لاوازکردنی ده‌سته‌ڵاتی ئیخوان مۆسلمین له ناو هاوپه‌یمانێتی نیشتمانی سوریا سه‌رکه‌وتو نه‌بونه.\nشه‌ممه له ئۆردن، سیناتۆر جان مه‌کێن داوای له واشنتن کرد چه‌ک بداته ژماره‌یه‌ک له کۆمه‌ڵه سه‌رهه‌ڵداوه‌کانی سوریا. ئه‌و گوتیشی ده‌بێت ئه‌مه‌ریکا پشتیوانی له دانانی هه‌رێمی نه‌فڕین له ناو سوریادا بکات بۆ ئه‌وه‌ی یارمه‌تی پێوست بدرێته ده‌ست خه‌ڵکی مه‌ده‌نی.